title: Mäkelänkatu

text: Mäkelänkadun nimi johtuu alueella ennen sijainneen maatilan nimestä Backas. Kadun ruotsinkielinen nimi tuli käyttöön jo vuonna 1913 vahvistetussa Vallilan jaotuskaavassa. Suomeksi se oli aluksi Bakkaskatu, myöhemmin Pakaankatu, kunnes vuonna 1928 vahvistettiin kadun nykyinen suomenkielinen nimi Mäkelänkatu.


title: USNORTHCOM

text: United States Northern Command (USNORTHCOM) on Yhdysvaltain puolustusministeriön alainen asevoimien sotatoimialueen päämaja (COCOM; Unified Combatant Command), joka perustettiin 1. lokakuuta 2002 edellisvuoden terrori-iskujen jälkeen vastaamaan Yhdysvaltain kotimaan puolustuksesta. Sen vastuualueeseen kuuluvat Yhdysvaltain lisäksi operaatiot Kanadan, Meksikon ja Pohjois-Karibian alueella, mukaan lukien Kuuba ja Puerto Rico. Alaska kuuluu Yhdysvaltain Tyynenmeren joukkojen (USPACOM) yhteiskomentoon ja Havaiji on yksinomaan USPACOMin vastuulla. USNORTHCOMin päämaja on Petersonin lentotukikohdassa Colorado Springsissa Coloradossa.


title: USNORTHCOM

text: USNORTHCOMin komentaja on myös Yhdysvaltain ja Kanadan Pohjois-Amerikan ilmapuolustuksen (NORAD) komentaja.


title: USNORTHCOM

text: Ensimmäinen CDRUSNORTHCOM oli Ralph Eberhart 22. lokakuuta 2002 – 1. tammikuuta 2005 (Yhdysvaltain ilmavoimat). Häntä seurasi amiraali Timothy J. Keating 5. marraskuuta 2004 - 23. maaliskuuta 2007 (Yhdysvaltain laivasto). 23. maaliskuuta 2007 lähtien komentajana on ollut kenraali Victor E. Renuart Jr. (Yhdysvaltain ilmavoimat).


title: USNORTHCOM

text: USNORTHCOMiin kuuluu useita pysyviä monen aselajin Joint Task Forceja sekä aselajien päämajat:


title: SimCity 3000

text: SimCity 3000 on Maxisin kehittämä ja Electronic Artsin vuonna julkaisema "SimCity"-kaupunginrakennuspeli. SimCity 3000 -pelin jälkeen on julkaistu "SimCity 4".


title: SimCity 3000

text: Pelissä perustetaan kaupunki ja hallitaan sitä itsevaltiaana. Pelaajan tulee muun muassa suunnitella kaupungin budjetti ja rakentaa uusia asuinalueita. Parantamalla alueiden puitteita (kaupat, sairaalat, koulut, poliisi, työpaikat, puistot jne.) alueiden kysyntä kasvaa ja arvon noustessa rikkaammat asukkaat tahtovat muuttaa kaupunkiin veronmaksajiksi. Pelaaja voi myös myydä tai ostaa esimerkiksi energiaa tai vettä tietokoneen pelaamilta naapurikaupungeilta. Pelaaja voi luoda oman kaupungin, mutta ensin pitää valita vaikeustaso (helppo: 50 000, keskiverto; 20 000 ja vaikea: 10 000), kolme eri vuosilukua (1900, 1950 ja 2000) ja pelialueen koko.


title: SimCity 3000

text: Pelistä on julkaistu Nintendo DS:lle huomattavasti erilainen versio "SimCity DS".


title: Jääkiekon SM-liigakausi 1994–1995

text: Kausi 1994–1995 oli jääkiekon SM-liigan 20. kausi. Mestaruuden silloin voitti hieman yllättäen nuorella joukkueella kauteen lähtenyt Vladimir Jursinovin valmentama Turun Palloseura. Toiseksi tuli Helsingin Jokerit ja kolmanneksi Porin Ässät. Kautta väritti NHL:n työsulku, jonka ansiosta NHL-pelaajia pelasi myös SM-liigassa. Nimekkäimpiä ammattilaisvahvistuksia olivat Jari Kurri, Teemu Selänne, Esa Tikkanen, Christian Ruuttu, Michael Nylander, Shawn McEachern ja Theoren Fleury. Sekä runkosarjan että pudotuspelien pistepörssin voitti Saku Koivu.


title: Jääkiekon SM-liigakausi 1994–1995

text: Ilves Liigakarsintaan Fazer-liigan kärkijoukkueiden kanssa.


title: Wexi Korhonen

text: Wexi Korhonen (oik. Veikko Johannes Korhonen, s. 9. lokakuuta 1949 Kuopio) on suomalainen kirjailija, joka asuu Tampereella.


title: Wexi Korhonen

text: Korhonen kirjoitti ylioppilaaksi 1989; hän oli valmistunut teknikoksi jo 1972. Hän työskenteli 70-80 -luvuilla vaatetusteollisuudessa. Myöhemmin hän omistautui täysin kirjoittajaksi. Hänellä oli 90-luvulla pitkä ura mainoisalalla copy-writer-työssä. Hän teki silloin myös toimittajantöitä. Ammattinsa lisäksi Korhonen mainitsee harrastuksenaan laskuvarjourheilun. Wexi Korhonen on harrastanut ilmailua yli 50-vuotta. Hän aloitti purjelentopoikana, mutta sen jälkeen hän omistautui täysin laskuvarjourheiluun. Hänellä on laskuvarjo-urheilun henkilökohtaisessa tarkkuushypyssä useita SM- ja -PM kultamitaleja.


title: Wexi Korhonen

text: Korhonen kirjoitti ensimmäisen kirjansa "Sky Divers – Tappajat taivaalta" vuonna 1984. Korhonen on eläkkeellä ja asuu Espanjan Fuengirolassa. Toiminnallisuus on hänen teostensa tavaramerkkejä. Usean kirjan päähenkilönä on Kari Salo. Korhosen dekkarien maisemaa ovat Tampere ja sen muutamat lähikunnat. Tampereen kaupunginosista tapahtumapaikkoja ovat esimerkiksi Pispala, Kauppi sekä Tahmela. Teoksissa Kari Salo seikkailee myös Suomen rajojen ulkopuolella mm. Virossa.


title: Wexi Korhonen

text: Korhonen on naimaton eikä hänellä ole lapsia.


title: Hovibaletti

text: Hovibaletti () on Ranskan hovissa 1600-luvulla syntynyt taidemuoto, joka oli erityisen suosittua Ludvig XIV:n aikana. Hovibaletissa yhdistettiin juonellinen tarina tanssiin, lauluun ja runouteen. Tyypillinen hovibaletti koostui useista näytöksistä, joissa oli laulusooloja, kuoro-osuuksia ja orkesterin säestämiä tanssiosuuksia. Hovibaletin esiintyjinä toimivat ammattitanssijoiden lisäksi hovin jäsenet. Ludvig XIV tanssi ensimmäistä kertaa julkisesti jo kolmetoistavuotiaana ja esiintyi myöhemmin lukuisissa baleteissa, muun muassa Apollon roolissa "Ballet des fêtes de Bachusessa" (Bacchuksen festivaalin baletti) ja nousevan Auringon roolissa "Ballet da la nuit"ssa (Yön baletti), josta sai myös lempinimensä "Aurinkokuningas"..


title: Skotlannin kirkko

text: Skotlannin kirkko (, , ), tunnettu myös skottilaisella nimellään the Kirk, on reformoitu, presbyteriaaninen kirkko, joka toimii Skotlannin kansallisena kirkkona. Se ei ole valtionhallinnon alaisuudessa eikä samaan tapaan valtionkirkon asemassa kuten Englannissa Englannin kirkko. Yhdistyneen kuningaskunnan parlamentti julisti sen itsenäiseksi vuonna 1921 "(Church of Scotland Act 1921)", mikä sovitti vuosisatoja jatkuneet ristiriidat valtionhallinnon ja kirkon välillä.


title: Skotlannin kirkko

text: Skotlannin kirkko erosi katolisesta kirkosta vuonna 1560, kun parlamentti hyväksyi uskonpuhdistaja John Knoxin ankaran kalvinistisen uskontunnustuksen.


title: Skotlannin kirkko

text: Kirkossa on noin 800 pappia ja 340 000 jäsentä.


title: Skotlannin kirkko

text: On löytynyt arkeologisia todisteita kristinuskon läsnäolosta Whithornissa Etelä-Skotlannissa liittyen Ninianiin, 400-luvulla eläneeseen lähetyssaarnaajaan, josta tiedetään vain vähän varmaa. Enemmän tietoa on irlantilaisesta lähetyssaarnaajasta Columbasta, joka saapui Ionan saarelle vuonna 563. Täällä hän yhdessä muiden munkkien kanssa perusti luostariyhteisön sekä vesiyhteyksiä käyttäen julisti kristinuskon sanomaa Invernessissä asti. Columba kuoli vuonna 597, samana vuonna jolloin Augustinus Canterburylainen saapui Englantiin paavi Gregorius Suuren lähettämänä. Jonkin aikaa Brittein saarilla vaikuttivat rinnakkain roomalainen ja kelttiläinen kristillisyys, jotka erosivat joiltain osin toisistaan. Whitbyn synodin myötä vuonna 664 roomalaisesta kristillisyyden muodosta tuli vallitseva.


title: Skotlannin kirkko

text: Vuonna 1054 suuren skisman jakaessa kirkon katoliseen ja ortodoksiseen kirkkoon asettui Skotlanti katolisen kirkon kannalle. Skotlannissa rakennettiin monia kirkkoja, kuten Pyhän Gilesin katedraali Edinburghissa ja Pyhän Andreaan katedraali Fifessä, sekä useita luostareita. Vuodesta 1378 alkaen katolista kirkkoa vaivasi skisma, joka johtui kahdesta kilpailevasta paavinistuimesta, Roomasta ja Avignonista. Englanti kannatti Rooman paavia, mutta Skotlanti tunnusti Avignonin paavin Benedictus XIII:sta, joka 1413 antoi paavillisen bullan Skotlannin ensimmäisen yliopiston, St Andrewsin yliopiston, perustamisesta. Neljä vuotta myöhemmin skisma päättyi sovintoon. Vuonna 1472 paavi Sixtus IV teki St Andrewsin hiippakunnasta arkkihiippakunnan ja 20 vuotta myöhemmin paavi Innocentius VIII teki saman Glasgown hiippakunnalle.


title: Skotlannin kirkko

text: Katoliselle kirkolle löytyi haastajansa jo ennen uskonpuhdistusta. Ensimmäisellä Glasgown arkkipiispalla oli ongelmanaan Ayrshiren alueella vaikuttanut kirkon opetuksia kyseenalaistava liikehdintä. 'Kylen lollardeina' tunnettu ryhmä vaati muun muassa papistolle oikeutta avioitua ja kansalle oikeutta lukea Raamattua ja viettää jumalanpalvelusta omalla kielellään. 'Lollardi' oli pilkalliseksi tarkoitettu, 'mutisemista' tarkoittava nimitys, jolla nimitettiin 1300-luvulla eläneen teologin John Wycliffen opetusta kannattavia. Liikkeellä oli Skotlannissa myös marttyyrinsä, kuten Perthissä vuonna 1407 roviolla poltettu James Resby ja St Andrewsissä vuonna 1433 saman kohtalon kokenut Paul Crawer.


title: Skotlannin kirkko

text: Vuonna 1517 Martti Luther julkaisi 95 teesiään Saksan Wittenbergissä. Lutherin katolisen kirkon opetusta ja käytäntöjä vastaan esittämä kritiikki levisi nopeasti kirjapainotaidon ansiosta. Ne innostivat myös Skotlannissa sellaisia henkilöitä kuin Patrick Hamilton, joka oli opiskellut Saksassa. Hän koki marttyyrikuoleman St Andrewsissa vuonna 1528. Kuitenkin tuli muita, jotka ajoivat asiaa eteenpäin, kuten George Wishart ja hänen tukijansa John Knox. Wishart koki Hamiltonin tavoin marttyyrikuoleman mutta Knox, joka sai voimakkaita vaikutteita Jean Calvinilta oleskellessaan Sveitsin Genevessä, selvisi ja jatkoi työtään. Elokuussa 1560 Skotlannin parlamentti hylkäsi paavin auktoriteetin ja teki katolisen messun laittomaksi. Heti seuraavana vuonna tilanne kuitenkin mutkistui, kun Skotlannin kuningatar Maria Stuart, joka oli katolisuuden innokas kannattaja, palasi Ranskasta.


title: Skotlannin kirkko

text: Knoxin ja hänen seuraajiensa tavoite oli uudistaa kirkkoa, ei perustaa uutta. Useat katolisena aikana seurakuntaviroissa olleet jatkoivat työssään, ajaen muutoksia kirkossa ja seurakunnissa. Papeista ("priest") tuli pastoreita ("minister") ja piispoista superintendenttejä eli pastoreita alueellisella vastuulla. Lisäksi uusia rakenteita kehiteltiin, tosin vasta 1592 oli täysi presbyteriaaninen järjestys omaksuttu kirkon ja parlamentin toimesta. Siihen kuului useita vanhimmista ja pastoreista koostuvia hallinnon tasoja, kuten kirkonkokous ("Kirk Session"), presbyteerio ("Presbytery"), synodi ja yleiskokous ("General Assembly").


title: Skotlannin kirkko

text: Maria Stuartin aviomiehen lordi Darnleyn murhan ja Stuartin kolme kuukautta myöhemmin Bothwellin jaarlin (jota epäiltiin osalliseksi murhaan) solmiman avioliiton jälkeen Mariaa painostettiin luopumaan kruunusta poikansa Jaakon hyväksi. Marian tukijat yrittivät ajaa hänen asiaansa mutta Langsiden taistelussa 1568 koetun tappion jälkeen Maria pakeni Englantiin, jossa hänet vangittiin ja lopulta teloitettiin 1587.


title: Skotlannin kirkko

text: Vuonna 1603, Englannin kuningattaren Elisabeth I:n kuoltua Englanti ja Skotlanti yhdistyivät kuningas Jaakko I:sen alaisuudessa. Hän halusi yhtenäistää kirkolliset käytännöt rajan molemmin puolin ja kannatti episkopaalista eli piispajohtoista järjestelmää. Niinpä sekä Jaakon että hänen seuraajiensa Kaarle I:sen ja Kaarle II:sen aikana Skotlannin kirkon järjestys vaihteli presbyteriaanisen ja episkopaalisen välillä. Stuart-suvun kuninkaat uskoivat heillä olevan jumalallisen oikeuden hallita sekä kirkkoa että valtiota mutta heitä vastustivat voimakkaasti uskonliittolaiset ("Covenanters"), jotka vuonna 1638 allekirjoittivat Presbyteerisen kansallisen liiton ("Presbyterian National Covenant"). Vasta vuonna 1690, Mainion vallankumouksen jälkeen Skotlannin kirkko vakiintui presbyteeriseksi.


title: Skotlannin kirkko

text: Vuonna 1707 Skotlannin ja Englannin parlamentit yhdistettiin. Pian vuoden 1690 päätöksiin alettiin tehdä heikennyksiä. Vuonna 1711 palautettiin vuonna 1690 lakkautettu patronaattioikeus. Tämä antoi maanomistajille ja kaupunginraadeille vallan nimittää pastoreita avoimiin virkoihin, jolloin seurakunnilta poistui heidän oikeutensa kutsua pastorit virkaan. Tämä aiheutti hajaannusta kirkossa seuraavan puolentoista vuosisadan ajan. Vuonna 1733 joukko pastoreita, jotka protestoivat kirkon heidän mielestään hyväksyvää asennetta patronaattioikeuteen erosi. Vuonna 1761 seurasi toinen joukkoeroaminen. Toisaalta eronneiden ryhmittymien kesken erimielisyydet johtivat uusiin jakautumisiin.


title: Skotlannin kirkko

text: Vähitellen alkuperäiset eroamisten syyt vaipuivat menneisyyteen ja alkoi tapahtua paluuliikennettä. Mutta vuonna 1843 syntyi entistä paljon suurempi skisma. Vuoden 1843 hajaannuksena ("Disruption of 1843") tunnettu skisma johti yhden kolmasosan pastoreista ja seurakunnista eroon Skotlannin kirkosta sekä Skotlannin vapaakirkon ("Free Church of Scotland") perustamiseen. Jatkuva kiista seurakuntien oikeudesta kutsua itse pastorinsa yhdessä sen kanssa, että kirkollinen lainsäädäntö tehtiin voimattomaksi maallisen oikeuden toimesta olivat osaltaan hajaannuksen taustalla. Aiemmin eronneet ryhmät muodostivat vuonna 1847 Skotlannin yhdistyneen presbyteerikirkon ("United Presbyterian Church of Scotland"). Vaikka osa ryhmistä pysyi edelleen itsenäisinä oli 1800-luvun puolivälissä Skotlannissa kolme merkittävää presbyteerikirkkoa, Skotlannin kirkko, Skotlannin vapaakirkko ja Yhdistynyt presbyteerikirkko.


title: Skotlannin kirkko

text: Vuonna 1874 parlamentti poisti vihdoin patronaattioikeuden, mikä avasi mahdollisuuden jälleenyhdistymiselle. Tämä vei kuitenkin aikaa ja tapahtui vaiheittain. Vuonna 1900 Skotlannin vapaakirkko ja Yhdistynyt presbyteerikirkko yhdistyivät nimellä Skotlannin yhdistynyt vapaakirkko ("United Free Church of Scotland"), tosin Skotlannin vapaakirkosta vähemmistö erityisesti Ylämaiden alueella päätti pysyä itsenäisenä kirkkona. Yhdistynyt kirkko liittyi Skotlannin kirkkoon vuonna 1929. Tosin myöskään Skotlannin yhdistyneestä vapaakirkosta kaikki eivät hyväksyneet yhdistymistä, vaan jatkoivat itsenäisenä kirkkona.


title: Skotlannin kirkko

text: Skotlannin kirkon hallintotapa on presbyteerinen. Tällä tarkoitetaan sitä, ettei yhdelläkään henkilöllä tai ryhmällä ole kirkon sisällä enempää valtaa kuin kenelläkään muulla. Kirkolla ei ole ketääm yhtä henkilöä joka toimisi sen johtajana, vaan tämän tehtävän katsotaan kuuluvan Jumalalle. Kirkon uskon ja elämän ylimpänä ohjeena pidetään Raamatun opetuksia.


title: Skotlannin kirkko

text: Kirkon hallinto pohjautuu erilaisten neuvostojen ("court") perustalle ja sen järjestyksen peruslinjat on pitkälti määritelty vuosien 1560-1690 välisenä aikana. Näillä hallintoelimillä on erilaisia komiteoita, joihin voi kuulua muitakin kirkon jäseniä, ja valtakunnallisella tasolla ne työllistävät ihmisiä täysipäiväisesti. Paikallistasolla seurakuntaa johtaa kirkonkokous ("kirk session"). Se koostuu seurakunnan vanhimmista sekä puheenjohtajana toimivasta pastorista.


title: Skotlannin kirkko

text: Piiritasolla hallintoelin on presbyteerio ("presbytery". Ne koostuvat kaikista piirin pastoreista sekä samasta määrästä vanhimpia, yhdessä diakonaattiin kuuluvien jäsenten kanssa. Kirkolla on 46 presbyteeriota ympäri Skotlantia sekä Englannissa, Euroopassa ja Jerusalemissa.


title: Skotlannin kirkko

text: Valtakunnallisella tasolla kirkon korkein päätöksentekoelin on yleiskokous ("General Assembly"). Se koostuu noin 400 pastorista, 400 vanhimmasta sekä diakonaatin jäsenistä, jotka kaikki edustavat presbyteerioita.


title: Skotlannin kirkko

text: Iso-Britannian kuningatar ei ole Skotlannin kirkon pää, toisin kuin Englannin kirkossa. Hänellä on oikeus osallistua yleiskokoukseen, mutta ei ottaa osaa sen päätöksentekoon. Hallitsijanvalassaan hän on luvannut "ylläpitää ja säilyttää protestanttisen uskonnon ja presbyteerisen kirkkojärjestyksen".


title: Skotlannin kirkko

text: Skotlannin kirkko ei ole valtion määräysvallassa, eivätkä Skotlannin tai Westminsterin parlamentit vaikuta kirkon nimityksiin.


title: Skotlannin kirkko

text: Kirkko on sitoutunut Westminsterin tunnustukseen, jonka kirkkon yleiskokous hyväksyi vuonna 1647,jolloin se syrjäytti vuoden 1560 Skotlannin tunnustuksen, tosin se ei kumonnut sitä. Päätös ratifioitiin Skotlannin parlamentin toimesta vuosina 1649 ja 1690. Tunnustuksen ja Raamatun lisäksi kirkko pitää hyvänä summauksena opistaan Apostolista uskontunnustusta.


title: Skotlannin kirkko

text: Kirkko tunnustaa yhden Jumalan, joka on Isä, Poika ja Pyhä Henki. Se ylistää Jumalaa Isänä, joka on luonut universumin ja pitää sen toiminnassa. Se julistaa Jeesusta Kristusta Jumalan Poikana, joka syntyi Neitsyt Mariasta Pyhän Hengen voimasta ja tuli näin yhdeksi ihmisistä. Hän toi tiettäväksi Jumalan myötätunnon ja armon ja toi toivoa ja syntien anteeksiantamuksen ja voitti ristinkuolemallaan ja ylösnousemisellaan pahan. Pyhään Henkeen luotetaan yhdistäjänä Kristukseen ja parannukseen ja anteeksiantamukseen viejänä, joka opastaa kristittyjä auttaen heitä ymmärtämään Raamattua ja uudistaen heitä sakramenttien kautta. Kirkko iloitsee ikuisen elämän lahjasta, koska heillä on ylösnousemuksen toivo Kristuksen kautta, jonka he odottavat tulevan takaisin tuomitsemaan maailman, jolloin kaikki tehdään uudeksi.


title: Skotlannin kirkko

text: Vuonna 1966 yleiskokous hyväksyi naiset tasavertaisiksi vanhimman tehtävään ja vuonna 1968 pastorinvirka avattiin naisille. Vuonna 2004 Alison Elliotista tuli ensimmäinen nainen, joka asetettiin yleiskokouksen moderaattoriksi ja ensimmäinen moderaattorina toimiva vanhin sitten 1500-luvun. Vuonna 2016 hieman yli puolet vanhimmista ja noin yksi kolmasosa pastoreista oli naisia.


title: Skotlannin kirkko

text: Vuonna 2013 Skotlannin kirkon yleiskokous päätti hyväksyä parisuhteessa elävien homoseksuaalien pääsyn pastoreiksi. Päätös johti useiden seurakuntien eroamiseen Skotlannin kirkosta ja näiden liittymiseen Skotlannin vapaakirkkoon. Stornowayssä sijainneesta High Church:istä, joka oli tuolloin Skotlannin kirkon suurin seurakunta Ulko-Hebrideillä erosi vuonna 2014 250-henkinen joukko, mukaan lukien seurakunnan koko kirkonkokous. Tämä joukko liittyi Skotlannin vapaakirkkoon High Free Church -seurakuntana. Samaten Ulko-Hebrideillä sijaitsevassa Tarbertissa Tarbert Church:in jäsenistä 94 erosi ja liittyi vapaakirkkoon North Harris Free Church:inä, 131 henkeä jäi Tarbert Church:iin. Edinburghissa kaksi seurakuntaa erosi Skotlannin kirkosta ja liittyi uudelleenjärjestäytyneinä Skotlannin vapaakirkkoon. Myös Dundeen Broughty Ferryn alueella toimineesta St James Church:istä lähti joukko pastorinsa johdolla perustaen Broughty Ferry Presbyterian Church:in.. Vuonna 2016 kyseinen seurakunta liittyi Skotlannin vapaakirkkoon. Yhteensä kymmenen Skotlannin kirkon pastoria liittyi Skotlannin vapaakirkkoon vuoden 2014 aikana.


title: Skotlannin kirkko

text: Vuonna 2018 Skotlannin kirkon yleiskokous äänesti samaa sukupuolta olevien parien vihkimisen mahdollistavien lakien laatimisesta. Aloite hyväksyttiin äänin 345-170. Näitten lakien laatiminen annettiin lainopillisten kysymysten komitean hoitoon. Kokouksen päätöksen mukaisesti lakien tulisi tehdä mahdolliseksi samaa sukupuolta olevien parien kirkollinen vihkiminen mutta samalla antaa pastorille oikeus kieltäytyä vihkimästä. Komitealla on kaksi vuotta aikaa työskentelyyn ja lopullinen äänestys asiasta järjestetään vuonna 2021.


title: Järvikorte

text: Järvikorte ("Equisetum fluviatile") on monivuotinen, rantavedessä kasvava yhtäläisitiöinen sanikkainen. Se on levinnyt laajalle alueelle Euraasiassa ja Pohjois-Amerikassa.


title: Järvikorte

text: Järvikorte on 50–150 cm korkea kasvi, joka muodostaa laajelle levittäytyvän maavarsiston. Maavarsistosta nousee pystyjä, nivelikkäitä ja väriltään syvänvihreitä varsia, jotka ovat pehmeitä, liereitä, sileitä ja tavallisesti 3–8 mm paksuja. Ontto varsi koostuu keskiontelosta, joka on noin 4/5 varren läpimitasta. Keskionteloa ympyröivät sivuontelot ovat hyvin pieniä. Varret ovat myös uurteisia: matalia harjuja on tavallisesti 15–20, uurteet ovat kapeita. Toisinaan järvikorte tekee rehevillä kasvupaikoilla haarojen kiehkuran, jotka ovat vartta paljon ohuempia. Haarojen alimmat nivelvälit ovat tavallisesti varren tuppea lyhyempiä. Lehdet ovat vähäisiä, yhdiskasvuisia kiehkuroita, jotka muodostavat hammasreunaisia tuppia varren nivelkohtiin. Tupet ovat ahtaita, kiiltäviä, alemmat väriltään mustia ja ylemmät vihreitä. Tupeissa on tavallisesti 15–20 äimäkärkistä mustaa hammasta. Käpymäiset, tylpät itiötähkät ovat varren tai joskus haarojenkin latvassa ja väriltään kellanruskeita. Itiöpesäkkeet ovat perällisten kuusikulmaisten kilpien alapinnalla. Suomessa järvikortteen itiöt kehittyvät kesä-heinäkuussa, jonka jälkeen itiötähkä säilyy loppukesän varren päässä muuttuen väriltään mustaksi. Maanpäällinen alkeisvarsikko on kaksikotinen, liuskainen ja väriltään vihreä.


title: Järvikorte

text: Järvikorte voi risteytyä peltokortteen ("Equisetum arvense") kanssa. Risteymä tunnetaan nimellä rantakorte ("Equisetum arvense" × "fluviatile").


title: Järvikorte

text: Euroopassa järvikortetta kasvaa koko mantereella lukuun ottamatta Pyreneiden niemimaata, Etelä-Italiaa, Kreikkaa ja Etelä-Venäjää. Levinneisyysalue jatkuu Aasiassa yhtenäisenä Etelä-Siperiaan. Satunnaisemmin lajia kasvaa muualla Siperiassa Tyynelle valtamerelle saakka, jossa sitä tavataan myös Pohjois-Japanissa. Järvikorte on levinnyt myös Pohjois-Amerikan keski- ja pohjoisosiin. Suomessa järvikorte on yleinen laji koko maassa.


title: Järvikorte

text: Järvikorte kasvaa matalassa vedessä järvien ja jokien rannoilla, missä pääosa kasvista nousee veden pinnan yläpuolelle. Sitä esiintyy myös tulva- ja rantaniityillä, luhdissa, ojissa, kaivannoissa sekä monenlaisilla soilla. Järvikorte kaihtaa murtovettä.


title: Järvikorte

text:
Järvikorte on Suomen suurikokoisin kortelaji ja se muodostaa suurikokoisia kasvustoja. Tämän vuoksi se on ollut aikaisemmin tärkeä rehukasvi. Kasvin varsia on kerätty nautakarjan rehuksi, ja juurakoita on käytetty sikojen ruokana. Luonnossa piisami ja hirvi syövät järvikortetta. Joutsenille ja poroille maistuvat versojen kärjet, joissa on runsaasti sokereita, aminohappoja ja kivennäisaineita.
Järvikortteessa on paljon piitä, joten se on karheaa, ja sitä on käytetty pesuharjana ja kiilloitukseen. Muiden kortteiden tapaan sillä on ollut myös rohdoskäyttöä kansanlääkinnässä.


title: Commandos (pelisarja)

text: Commandos on Pyro Studiosin kehittämä reaaliaikainen strategiapelisarja, joka perustuu osittain historiallisiin tapahtumiin. Sarjan ensimmäinen osa on julkaistu vuonna 1998 ja viimeisin 2006.


title: Commandos (pelisarja)

text: Vuonna 2018 Kalypso Media on ilmoittanut hankkineensa oikeudet pelisarjaan ja aikovansa julkaista uusia osia.


title: Commandos (pelisarja)

text: Sarjan peleissä pelattavuus on pysynyt samanlaisena alusta asti, mutta poikkeuksen on tehnyt viimeisin osa, "", jossa toiminta vaihtui lintuperspektiivistä ensimmäisen persoonan ammuntapelien tapaiseksi, joka omalta osaltaan muutti myös pelattavuutta. Sarjan yksi tärkeimmistä ominaisuuksista on ollut taktiset valinnat pelin edetessä sekä ryhmäläisten yhteistoiminta.


title: Commandos (pelisarja)

text: Peleissä ohjataan kuuden kommandon joukkuetta sabotaasin ja salamurhien tehtävissä.


title: Llanquihue

text: Llanquihue on järvi Etelä-Chilessä. Se on yksi Etelä-Amerikan suurimpia ja Chilen toiseksi suurin luonnollinen järvi 860 neliökilometrin pinta-alallaan. Sen rannalla sijaitsevia kyliä tai kaupunkeja ovat mm. Puerto Varas, Frutillar ja Puerto Octay. Järven pohjois- ja itäpuolilla on monia korkeita vuoria, niistä näkyvin on tulivuori Osorno, joka lumihuippuineen on suosittu matkailukohde.


title: Bella-Veneet

text: Bella-Veneet Oy – Bella Boats on kuopiolainen moottorivenevalmistaja. Yritys on Pohjoismaiden suurin lasikuitumoottoriveneiden valmistaja. Bellan perustaja Raimo Sonninen valittiin Suomen parhaaksi kasvuyrittäjäksi vuoden 2006 Entrepreneur of the Year -kilpailussa. Yritys siirtyi syksyllä 2018 ruotsalaisen Nimbus Boatsin omistukseen.


title: Bella-Veneet

text: Yhtiö myy tuotteistaan noin 75 prosenttia vientiin ja toimii yhteistyössä Brunswick Corporationin ja sen tytäryhtiöiden Mercury Marinen ja Marine Power Europe Inc:in kanssa (moottorimerkit Mercury, MerCruiser ja Mariner). Bellan tuotemerkit ovat Bella, Flipper, Aquador ja MV-Marin.


title: Bella-Veneet

text: Bella työllistää vuonna 2012 noin 235 työntekijää. Maakunnan venealan työpaikoista noin kolme neljäsosaa liittyy Bella-veneiden valmistamiseen.


title: Bella-Veneet

text: Bella-Veneiden Kuopion Särkiniemen tehdas paloi elokuussa 2006, ja palossa tuhoutui osittain yli tuhat neliömetriä tuotantotilaa. Yrityksellä oli palon aikaan seitsemän tehdasta. Tehdasrakennuksen lisäksi tuhoutui venesarjojen muotteja. Palon jälkeen yhtiön toiminta arvioitiin uudestaan ja aloitettiin laajamittainen kehitystyö. Kehitystoimien ensimmäisenä konkreettisena tuloksena yritys aloitti toiminnan uudella 3 000 neliön tehtaalla Kuopion Siikaniemessä. Alueelle on siirtynyt myös Bellan alihankkijoita ja muita alan yrityksiä.


title: Bella-Veneet

text: Keväällä 2008 Bella julkisti rakentavansa testaus-, kehitys- ja koulutuskeskuksen Siikaniemen Marine Parkiin. Yhtiön visioimaa venealan kehityskeskusta alettiin rakentaa syksyllä 2008. Sonninen arvioi tuolloin tutkimuskeskuksen maksavan noin 2,5 miljoonaa euroa ja työllistävän suoraan noin 10 henkilöä. Autoteollisuudesta konseptia lainaavaan hankkeeseen oli lähdössä kumppaneina VTT ja eri moottorivalmistajat. Savon ammatti- ja aikuisopisto suunnitteli puolestaan tutkimuskeskuksen yhteyteen venemyyjien koulutusohjelmaa. Maailmanlaajuisen taantuman ja Bellan lomautusten myötä hanketta on kuitenkin viety eteenpäin rajatusti ja aiottua hitaammalla aikataululla.


title: Bella-Veneet

text: 20. joulukuuta 2009 Bellaa kohtasi jälleen tulipalo. Pietarsaaressa sijaitsevasta tehdashallista tuhoutui katto ja 250 neliön osasto, jossa toimi lattia-alan yritys. Bellan tuotantotilat kärsivät kuitenkin vain savuvaurioita. Toimitusjohtaja Raimo Sonninen arvioi palon aiheuttavan venetehtaalla muutaman päivän tuotantokatkon. Tehtaassa on valmistettu 15 työntekijän voimin 28-jalkaisia Aquador-lasikuituveneitä.


title: Bella-Veneet

text: Heinäkuussa 2012 Bella neuvottelee konkurssiin menneen ruotsalaisen Nimbusin omistajan Nimbus Holdingin kanssa sen omistamien venemerkkien ostamisesta. Merkkeihin kuuluvat Nimbus, Ryds, Paragon Yachts ja Storebro. Kauppa ei toteutunut.


title: Hjeltin senaatti

text: Helsingin yliopiston kanslerin, professori Edvard Hjeltin senaatti oli toinen parlamentaarinen Venäjän keisarikunnan alaisuudessa toiminut Suomen senaatti. Sen toiminta sijoittuu toisen sortokauden alkuun. Keisari nimitti 6 nuorsuomalaisen eli perustuslaillisen, 2 ruotsalaisen ja 5 vanhasuomalaisen muodostaman monipuoluesenaatin 1. elokuuta 1908. Kiista Venäjän yleisvaltakunnallisen lainsäädännön asemasta Suomessa oli pysyvä kiistan aihe. Senaatin hajoaminen alkoi vuoden 1909 alussa johtuen tästä ristiriidasta. Ensi vaiheessa maalis-huhtikuussa 1909 erosivat nuorsuomalaiset. Senaatin vt. varapuheenjohtajana toimi Edvard Hjeltin jälkeen hänen vanhasuomalaisiin kuuluva veljensä August Hjelt. Senaatin lopullinen ero johtui ristiriidasta, joka syntyi ns. sotilasmiljoonista.


title: Malibu Beach

text: Malibu Beach on suomalaisen rockyhtye Hanoi Rocksin kolmas EP, joka julkaistiin vain Isossa-Britanniassa yhtyeen Suomen managerin Seppo Vesterisen ja Englannin managerin Richard Bishopin Lick-levymerkillä. Levy julkaistiin vain siis Britanniassa, eikä se ollut lainkaan Suomen markkinoilla. EP julkaistiin yhdessä 7" singlen "Malibu Beach / Rebel On The Run" kanssa. EP ja 7" single julkaistiin juuri ennen samassa kuussa ilmestynyttä yhtyeen kolmatta albumia Back to Mystery Cityä. EP:n ja 7" singlen kansikuva on aivan sama eli julkaisuperiaate oli aivan sama kuin seuraavassa saman vuoden elokuussa ilmestyneessä Until I Get You-EP:ssä. Japanissa ei julkaistu kuin 7" single "Mercury"-levy-yhtiöltä ja sen kansikuva on aivan eri kuin Lick-versiossa.


title: Malibu Beach

text: EP:n A-puolen ensimmäinen kappale on 7" singlen A-puoli "Malibu Beach". Myös "Malibu Beach Nightmare"-nimellä tunnettu Malibu Beach on "Back to Mystery City" -albumilta, joten se on nauhoitettu "Park Gate"-studiossa Hastingsissä ja miksattu "Scorpio Sound"-studiossa. Toinen kappale "Taxi Driver" on julkaistu singlekokoelmalla ja yhtyeen kolmannella studiolevyllä "Self Destruction Blues". Ensimmäisen kerran se julkaistiin jo toukokuussa 1982 7" singlellä Love's An Injection ja samannimisellä EP:llä, joka kuitenkin tunnetaan nimellä Venue-EP. Taxi Driver on nauhoitettu lähes yhdellä otoksella "Farmyard"-studiolla Lontoon ulkopuolella. Taxi Driver on yksi Hanoi Rocksin tunnetuimmista kappaleista. Kappale alkaa vaikuttavalla ja hieman shokeeraavalla yhtyeen jäsenten kiljunnalla.


title: Malibu Beach

text: EP:n B-puolen ensimmäinen kappale on 7" singlen B-puoli "Rebel On The Run", joka on nauhoitettu "Alaska"-studiolla ja sen ovat miksanneet Dale Griffin ja Overend Watts "Silo"-studiossa. Watts tuotti myöhemmin samana vuonna live-albumin All Those Wasted Years. Toinen kappale on "Beer And A Cigarette", joka on nauhoitettu samoissa nauhoituksissa Taxi Driverin kanssa.


title: Malibu Beach

text: Levyn kuvat on otettu samoissa kuvauksissa kuin itse Back to Mystery City -albumin. Kuvauksista vastasi Fin Costello ja levyn ulkoasusta Hillary Goodwright. Philip Cox suunnitteli kannessa olevan Hanoi Rocks -logon.


title: Malibu Beach

text: 7" single:Kesto: 5 min 37 s


title: Malibu Beach

text: EP:Kesto: 13 min 6 s


title: Malibu Beach

text: Kappaleissa "Malibu Beach" ja "Rebel On The Run":Kappaleissa "Taxi Driver" ja "Beer And A Cigarette":


title: Jorginho (jalkapalloilija, 1964)

text: Jorginho (oik. Jorge de Amorim Campos, s. 17. elokuuta 1964 Rio de Janeiro, Brasilia) on brasilialainen jalkapalloilija. Hän oli Brasilian maajoukkueen puolustaja ja maailmanmestari vuodelta 1994.


title: Jorginho (jalkapalloilija, 1964)

text: Seuratasolla Jorginho edusti Américaa (1984), Flamengoa (1985–1989), Bayer Leverkusenia (1989–1992), Bayern Münchenia (1992–1994), Kashima Antlersia (1995–1999), São Pauloa (1999), Vasco da Gamaa (2000–2001) ja Fluminensea (2001–2003).


title: Jorginho (jalkapalloilija, 1964)

text: Hän pelasi yhteensä 64 ottelua Brasilian maajoukkueessa tehden niissä kolme maalia. Hän pelasi myös vuoden 1990 MM-kilpailuissa, mutta silloin taival katkesi jo neljännesvälierissä Diego Maradonan Argentiinaa vastaan.


title: Jorginho (jalkapalloilija, 1964)

text: Jorginho valittiin vuoden 1994 MM-kisojen all stars -kokoonpanoon. Välierissä Ruotsia vastaan Romário teki hänen keskityksestään voittomaalin. Jorginho pelasi loppuottelussa Italiaa vastaan mutta loukkaantui kesken ottelun ja Cafu tuli 21. minuutilla hänen tilalleen. Brasilia voitti ottelun rangaistuspotkukilpailumaalein 3–2.


title: Paul-Henri Spaak

text: Paul-Henri Charles Spaak (25. tammikuuta 1899 Schaerbeek – 31. heinäkuuta 1972) oli belgialainen sosialistipoliitikko ja valtiomies.


title: Paul-Henri Spaak

text: Paul-Henri Spaak toimi useaan otteeseen Belgian ulkoministerinä ja neljään kertaa pääministerinä. Vuonna 1945 hän oli YK:n ensimmäisen yleiskokouksen puheenjohtaja. Hän oli yksi Euroopan yhdentymisen alkuunpanijoista. Hän ajoi Benelux-maiden tulliliittoa, toimi Euroopan neuvoston presidenttina ja johti Euroopan hiili- ja teräsyhteisön yleiskokousta vuosina 1952–1953.


title: Paul-Henri Spaak

text: Spaak tuli politiikkaan Brysselin vaalipiiristä ja vuonna 1935 ensi kertaa hallituksen jäseneksi. Vuonna 1955 Messinan konferenssissa hänet valittiin puheenjohtajaksi komiteaan, joka valmisteli raportin Europan yhteismarkkinoista (ns. Spaak-raportti). Tämä raportti oli pohjana vuoden 1957 Rooman sopimukselle, jolla parustettiin Euroopan talousyhteisö. 1957–1961 hän toimi Naton pääsihteerinä, ja vaikutti siihen että Naton päämaja sijoitettiin Brysseliin. Nato-tehtävän jälkeen hän palasi taas ministeritehtäviin.


title: Paul-Henri Spaak

text: Vuonna 1957 hän sai Karlspreisin Euroopan idean ja rauhan edistämisestä.


title: Lakmé

text: Lakmé on Léo Delibesin ooppera, joka valmistui vuonna 1883 ja sai ensi-iltansa Pariisin koomisessa oopperassa "Opéra Comique`ssa" 1888. Teoksen libreton kirjoittivat Edmond Gondinet ja Philippe Gille ja se perustuu Pierre Lotin romaaniin "Rarahu ou Le Mariage de Loti" (1880). Teosta esitettiin vuosien 1888 ja 1893 välisenä aikana yhteensä 179 kertaa ja siitä tuli pian yksi ranskalaisten lempioopperoista. Ooppera on sävelkieleltään perinteinen ja sen tapahtumat sijoittuvat Intiaan. Juonessa brahmiinipapitar Lakmé rakastuu englantilaisupseeri Géraldiin. Oopperan keskeisiä teemoja on ihmisten väliset kulttuurierot.


title: Lakmé

text: Oopperan tunnetuin aaria on Lakmén ja tämän palvelijattaren Mallikan niin kutsuttu kukkaisduetto, eli "Sous le dôme épais" ().


title: Bingen am Rhein

text: Bingen am Rhein on 26 103 (1. helmikuuta 2007) asukkaan kaupunki Saksassa Rheinland-Pfalzin osavaltiossa ja Mainz-Bingenin piirikunnassa.


title: Bingen am Rhein

text: Bingen sijaitsee Reinin ja Nahen yhtymäkohdassa lähellä Mainzin kaupunkia. Bingen on merkittävä jokisatamakaupunki ja rautateiden risteyskohta. Kaupunki on huomattava laadukkaasta viinituotannostaan.


title: Bingen am Rhein

text: Vuoteen 2010 saakka Bingenissä järjestettiin vuosittain maailman suurimpiin lukeutuva demoskene-tapahtuma Breakpoint.


title: Teho-osasto (albumi)

text: Teho-osasto on Larharyhmän albumi, joka julkaistiin 2003.


title: Jari Kekäle

text: Jari Kekäle (s. 24. maaliskuuta 1966) on suomalainen gospel-musiikin säveltäjä, sanoittaja ja laulaja sekä teologi.


title: Jari Kekäle

text: Kekäle on koulutukseltaan teologi. Hän valmistui 1991 Helsingin yliopistosta teologian kandidaatiksi, ja hänet vihittiin papiksi 2. toukokuuta 1992. Kekäle väitteli teologian tohtoriksi 2007 (väitöskirja "Postmoderni isyys ja uskonnollisuus: Tarinallinen näkökulma"). Hän on toiminut pappina lähinnä opiskelija- ja koululaistyössä. Hänen työpaikkanaan oli Suomen Evankelisluterilainen Opiskelija- ja Koululaislähetys ry (OPKO) vuoteen 2006 saakka. Nykyään hän toimii perheneuvojana.


title: Jari Kekäle

text: Jari Kekäle on julkaissut ainakin kahdeksan CD:tä. Useat sävellykset ovat nousseet suosituimpien hengellisten laulujen joukkoon. Lisäksi hän on sanoittanut 2006 ilmestyneen ja Tommi Kaleniuksen säveltämän, psalmiteksteihin perustuvan CD:n "Ihmeellisesti tehty". Jari on myös julkaissut äänikasetit Armollinen valkeus ja Juurille.


title: Jari Kekäle

text:
Kekäleen sävellyksiä on lisäksi ilmestynyt muiden artistien levyillä. "Tilkkutäkki 2 "-levyllä Marzi Nyman tulkitsee Kekäleen ehkä tunnetuimman kappaleen "Laula ihmisille".
Lisäksi Kekäle on tehnyt yhteistyötä muiden lauluntekijöiden kuten Tommi Kaleniuksen kanssa.


title: Jari Kekäle

text: Jo Kekäleen pro gradu -tutkielma oli käsitellyt C. S. Lewisia: "C. S. Lewisin Narnia todellisuuden peilinä" (1991). Vuonna 2005 ilmestyi Kekäleen ja Esko Murron kirjoittama kirja "Narnia todellisuuden pelinä". Kirjassa tarkastellaan Narnia-kirjoja kristillisestä näkökulmasta.


title: Sirkus Finlandia (albumi)

text: Sirkus Finlandia on Larharyhmän albumi.


title: Aage Niels Bohr

text: Aage Niels Bohr (19. kesäkuuta 1922 – 8. syyskuuta 2009) oli tanskalainen fyysikko, joka sai Nobelin fysiikanpalkinnon vuonna 1975. Hän oli kuuluisan fyysikon Niels Bohrin poika.


title: Aage Niels Bohr

text: Bohr opiskeli Kööpenhaminan yliopistossa ja väitteli tohtoriksi vuonna 1954. Jo 1940-luvulla hän oli työskennellyt isänsä assistenttina Los Alamosissa ja osallistunut ydinpommin kehitystyöhön. Hän tutki yhdessä Benjamin Roy Mottelsonin kanssa Leo James Rainwaterin teorioiden pohjalta atomia pienempien hiukkasten liikettä ja määritti atomin ytimen epäsymmetrisiä muotoja. Työ oli tärkeää ydinfuusion ymmärtämisessä, ja se palkittiin Nobelilla vuonna 1975.


title: Lentoaseman raideyhteys

text: Lentoaseman raideyhteys on raideyhteys, yleensä metro, juna tai pikaraitiotie, joka huolehtii julkisesta liikenneyhteydestä lentokentän ja kaupungin keskuksen tai keskusten välillä.


title: Lentoaseman raideyhteys

text: Lentoasemien raideyhteyksiä ovat esimerkiksi Heathrow Express Lontoossa, Shanghain maglev-juna, Tukholman Arlanda Express, Oslon Flytoget, Helsinki-Vantaan lentoaseman Kehärata ja junayhteydet Saksan Frankfurtin lentoaseman rautatieasemalle.


title: Menkyo kaiden

text: Menkyo kaiden () on japanilaisiin kamppailuperinteisiin liittyvä käsite, joka tarkoittaa "todistusta kaiken välittämisestä". Se on kirjallinen lisenssi, jonka on myöntänyt jokin kamppailutyyli eli nk. koulukunta ("ryūha") - käytännössä sen pääopettaja. Menkyo kaiden tarkoittaa periaatteessa, että sen haltijalle on välitetty kaikki, myös salaiset, kyseisen tradition opetukset. Monissa perinteissä menkyo kaiden sisältää myös luvan itsenäiseen opetustoimintaan, mutta tämäkään ei ole itsestäänselvyys.


title: Siebengebirge

text: Siebengebirge on vuoristo Saksassa, Reinin itärannalla Bonnista kaakkoon. Vuoristo koostuu yli 40 vuoresta ja kukkulasta. Se sijaitsee Bad Honnefin ja Königswinterin kaupunkien alueella. Siebengebirgellä on vulkaaninen menneisyys ja se muodostui noin 400 miljoonaa vuotta sitten.


title: Siebengebirge

text: Siebengebirgen korkein huippu on 460 metriin nouseva Ölberg. Vuoristo on suosittu matkailukohde, jossa voi harrastaa patikointia kauniissa ympäristössä. Suuri osa vuoristosta kuuluu Siebengebirgen luonnonpuistoon ja on luonnonsuojelusääntöjen suojelemaa.


title: Kinde

text: Kinde eli Kimmo Leskinen (s. 12. toukokuuta 1965, Helsinki) on suomalainen rumpali. Kinde soitti Smack-yhtyeessä vuosina 1984-1989. Hän oli mukana kaikilla Smackin julkaisuilla lukuun ottamatta ensimmäistä ja viimeistä singleä.


title: Kinde

text: Vuosina 1994–2000 Kinde soitti ja levytti helsinkiläisessä Jimsonweed-yhtyeessä. Vuonna 1995 Kinde osallistui Lido Salosen Kalevala-yhtyeen reunion-sessioihin, joista viisi uutta kappaletta päätyi vuonna 2004 ilmestyneelle Anthology-cd:lle.


title: Jääkiekon SM-liigakausi 1997–1998

text:
Kausi 1997–1998 oli jääkiekon SM-liigan 23. kausi. Mestaruuden voitti HIFK Helsingistä. Toiseksi tuli Tampereen Ilves ja kolmanneksi Helsingin Jokerit. Runkosarjan pistepörssin voitti Peter Larsson ja pudotuspelien pistepörssin Jan Čaloun.
HIFK joutui maksamaan 100 000 markan korvaukset voittojuhlien jälkeen kanada-maljaan aiheutuneiden vaurioiden takia. Kausi oli ensimmäinen, jolloin Helsingin Jokerit pelasi kotiottelunsa uudella Hartwall-areenalla. Näin ollen tämä oli myös ensimmäinen kausi, jolloin HIFK isännöi yksin Helsingin jäähallia Nordenskiöldinkadulla.Ennen varsinaista liigakarsintaa KalPa voitti I-divisioonan runkosarjan kolmosen Pelicansin 3-2 ja runkosarjan voittaja Kärpät Kokkolan Hermeksen niin ikään 3-2.
Liigakarsinnassa olivat SM-liigan jumbojoukkue KalPan lisäksi mukana I-divisioonan runkosarjan voittaja Oulun Kärpät, kakkonen Kokkolan Hermes ja kolmonen Pelicans. Ensimmäisellä kierroksella putosivat divarin neljäs FPS, viides TuTo ja kuudes Diskos.


title: Olkiluodon ydinvoimalaitos

text: Olkiluodon ydinvoimalaitos sijaitsee Olkiluodon saarella Eurajoella ja sen omistaa Teollisuuden Voima Oyj (TVO). Laitoksella tuottaa sähköä kaksi ydinvoimalaitosyksikköä, joiden molempien nimellinen nettosähköteho on lähes 900 megawattia. Vuosittainen sähköntuotanto on vajaat 15 TWh. Vuonna 2014 tuotanto oli 14,8 TWh, joka on noin 18 prosenttia Suomessa kulutetusta ja noin 23 prosenttia maassa tuotetusta sähköstä. Kolmas yksikkö on rakenteilla ja tämän EPR-tyyppisen reaktorin arvioidaan valmistuvan käyttöönottokuntoon vuonna 2020. Reaktorin oli alun perin määrä valmistua toukokuussa 2009, josta laitostoimittaja on lykännyt valmistumisajankohtaa useita kertoja. Uuden ydinvoimalaitosyksikön toimittaa Areva NP:n ja Siemens AG:n muodostama konsortio, ensin mainitun toimittaessa reaktorin ja jälkimmäisen vastatessa turbiinilaitoksesta. Vuonna 2010 yhtiö sai luvan rakentaa saarelle vielä neljännen ydinvoimalayksikön. Vuonna 2015 TVO päätti olla hakematta hankkeelle rakennuslupaa.


title: Olkiluodon ydinvoimalaitos

text: TVO tuottaa osakkailleen sähköä Mankala-periaatteella eli myy tuottamansa sähkön omakustannushintaan omistusosuuksien suhteessa. Omistajat, jotka ovat pääasiassa metsä- ja sähköyhtiöitä, käyttävät tuotetun sähkön itse tai myyvät sitä eteenpäin.


title: Olkiluodon ydinvoimalaitos

text: Olkiluoto 1:n ja Olkiluoto 2:n alkuperäiset nettosähkötehot olivat 660 MW, joita on erilaisilla modernisoinneilla nostettu lähelle 900:aa. 20 MW:n tehonkorotuksia on suoritettu vuosina 2005–2006 ja 2010–2011. Olkiluoto 3:n suunniteltu teho on 1 600 MW.


title: Olkiluodon ydinvoimalaitos

text: Olkiluodon ydinvoimalaitos saavutti vuonna 2014 käyttöhistoriansa suurimman tuotantomäärän 14,76 terawattituntia laitosyksiköiden yhteisen käyttökertoimen ollessa 96,0 prosenttia. Tuotantoennätys on muuttunut vuosien mittaan useaan kertaan, esimerkiksi vuonna 2007 tehtiin siihenastinen ennätys, 14,4 terawattituntia.


title: Olkiluodon ydinvoimalaitos

text: Yksikköjen 1 ja 2 sallittu käyttöikä oli päättymässä 2018. Toukokuussa Säteilyturvakeskus STUK puolsi yksiköille haettua 20 vuoden lisäaikaa joka antaisi niiden toimia vuoteen 2038 asti.


title: Olkiluodon ydinvoimalaitos

text: Olkiluoto 1 ja 2 ovat ASEA-Atomin (nykyään osa Westinghousea) 1970-luvun lopulla toimittamia kiehutusvesireaktoreita. Tuolloin ruotsalainen ydinalan osaaminen oli maailman huippua, tästä esimerkkinä pääkiertopumppujen sijoitus suoraan painesäiliön reuna-alueelle, jolloin reaktorisydämen jäähdytyskiertoon ei tarvita ulkoisia putkiluuppeja. Laitosten alkuperäinen sähköteho oli 660 MW, josta sitä on nostettu useiden vaiheiden jälkeen nykyiseen sähkötehoon (1984: 710 MW, 1998: 840 MW, 2006: 860 MW, 2010: 880 MW). Tehon nostot on mahdollistanut turbiinitekniikan modernisointi ja reaktorin lämpötehon kasvattaminen kehittyneen tekniikan myötä. Laitosyksiköiden kokonaishyötysuhde on noin 34 prosenttia. TVO uusi molempien laitosten matalapaineturbiinit vuoden 2010 ja 2011 vuosihuolloissa, kuten myös ykkösyksikön generaattorin. Hyötysuhde parani muutosten seurauksena noin prosenttiyksikön, jolloin samalla reaktorin tuottamalla lämpöteholla saadaan tuotettua 25 megawattia enemmän sähkötehoa.


title: Olkiluodon ydinvoimalaitos

text:
Kansainvälisellä INES-asteikolla laitoksen käyttöhistoriassa ei ole käynyt INES 2 -luokkaa vakavampia tapahtumia.
Laitosyksiköllä sattuneet INES 2 -luokan tapahtumat:


title: Olkiluodon ydinvoimalaitos

text: Reaktori koostuu painesäiliöstä, jonka sisällä on polttoaine, säätösauvat, vedenerotin ja höyrynkuivain. Vesi pumpataan syöttövesipumpuilla reaktoriin, jossa se kiertää pääkiertopumppujen aikaansaamassa pääkiertovirtauksessa. Veden kiertäessä reaktorisydämen läpi osa siitä höyrystyy ja kulkee vedenerottimen sekä höyrynkuivaimen kautta turbiinille veden palautuessa takaisin pääkiertovirtaukseen. Reaktorisydän koostuu 121 säätösauvasta ja 500 polttoainenipusta, joissa on uraania noin 90 tonnia. Reaktorin tehoa säädetään säätösauvoilla ja pääkiertopumpuilla. Tarvittaessa ketjureaktio voidaan nopeasti pysäyttää tekemällä pikasulku (alle 4 s), joka nostaa säätösauvat reaktoriin vedellä, joka on paineistettu typen avulla. Normaalisti säätösauvoja siirretään sähkömoottoreilla. Jos säätösauvat eivät toimi lainkaan, voidaan ketjureaktio silti pysäyttää pumppaamalla boorihappoa sisältävää vettä reaktoriin, jolloin neutronit absorboituvat booriin.


title: Olkiluodon ydinvoimalaitos

text: Turbiinilaitos koostuu yhdestä korkeapaineturbiinista ja neljästä matalapaineturbiinista, kaikki turbiinit ovat kaksivirtaustyyppisiä. Höyry paisuu ensin korkeapaineturbiinissa, josta se kulkee välitulistimille. Kosteudenerottimissa erotetaan höyrystä vesi ja välitulistimissa tulistetaan höyry, jonka jälkeen se paisuu matalapaineturbiineissa lauhduttimen paineeseen. Lauhduttimessa höyry tiivistyy vedeksi, jonka jälkeen se pumpataan lauhdepumpuilla kolmen matalapaine-esilämmittimen lävitse edelleen syöttövesipumpuille. Syöttövesi kulkee vielä kahden korkeapaine-esilämmittimen lävitse ennen saapumistaan reaktoriin. Tehoajolla turbiinissa kiertää kaikkien kiehutusvesilaitosten tapaan reaktorin neutronisäteilyssä aktivoitunut höyry eikä turbiinin luo pääse.


title: Olkiluodon ydinvoimalaitos

text: Olkiluoto 2 on lähes identtinen kuin Olkiluoto 1 muutamia pieniä poikkeuksia lukuun ottamatta. Laitosyksikön teho nostettiin 880 megawattiin vuonna 2011 modernisoimalla turbiinitekniikkaa. Uusimalla turbiinin merivesilauhduttimia ja korkeapaineturbiinin esilämmitin, sekä tehostamalla lauhteen kiertoa täydentävällä pumppausjärjestelmällä saatiin v. 2017 aikaan hyötysuhteen nousu. Tällöin tuotantoteho kasvoi ilman reaktorin lämpötehon nostoa.


title: Olkiluodon ydinvoimalaitos

text:
Kansainvälisellä INES-asteikolla laitoksen käyttöhistoriassa ei ole sattunut INES 2 -luokkaa vakavampia tapahtumia.
Ainoa laitosyksiköllä sattunut INES 2 -luokan tapahtuma:


title: Olkiluodon ydinvoimalaitos

text: Suomen viidennen ydinvoimalaitosyksikön rakentaminen Olkiluodon ydinvoimalaitokseen aloitettiin 12. elokuuta 2005 eduskunnan äänestettyä rakentamisen puolesta v. 2002. Voimalaitoksen piti alun perin alkaa tuottaa sähköä valtakunnalliseen kantaverkkoon vuoden 2009 kesäkuussa, mutta voimalan valmistumista on lykätty eteenpäin lukuisia kertoja. Tammikuussa 2013 yksikön arvioitiin valmistuvan mahdollisesti vuoden 2015 aikana. Marraskuussa 2018 tuotannon luvataan alkavan tammikuussa 2020. Voimalaitoksen arvioitu kokonaiskustannus on noussut alkuperäisestä noin 3 miljardista eurosta noin 8,5 miljardiin euroon.


title: Olkiluodon ydinvoimalaitos

text: Olkiluoto 3 on EPR-tyyppinen voimala ja ensimmäinen laatuaan maailmassa. Valmistuessaan reaktori on myös sähköteholtaan suurin, 1 600 MW, mikäli Kiinaan, Shandongin maakuntaan rakenteilla oleva 2 × 1 750 MW:n Taishan ydinvoimalaitos ei valmistu ennen Olkiluoto 3:a. Voimala on kehitetty hyödyntäen ranskalaisten N4- (entinen Framatome ANP) ja saksalaisten Konvoi-painevesilaitosten kokemuksia. Se edustaa niin kutsuttua kolmannen sukupolven ydinvoimalaitostekniikkaa. Laitoksen perusratkaisut pohjautuvat jo käytössä olevaan tekniikkaan, mutta sen energiataloutta, polttoaineenkulutusta, huollettavuutta ja turvallisuutta on edelleen kehitetty. Reaktorissa on varauduttu myös reaktoriytimen sulamiseen, ja kaksinkertainen suojarakennus on mitoitettu kestämään matkustajalentokoneen törmäys. Valmistuttuaan voimala työllistää noin 200 henkeä.


title: Olkiluodon ydinvoimalaitos

text: Painevesilaitoksessa reaktorissa oleva vesi ei kiehu vaan kuumentunut primääripiirin vesi höyrystää sekundääripiirin vettä höyrystimissä, jotka ovat U-putkityyppisiä lämmönvaihtimia. Primääripiiri koostuu reaktorista ja paineistimesta, sekä neljästä pääkiertopiiristä, joissa kussakin on pääkiertopumppu, höyrystin ja tarvittavat putkistot. Reaktorin pikasulku voidaan tehdä pudottamalla säätösauvat tai pumppaamalla booripitoista vettä reaktoriin.


title: Olkiluodon ydinvoimalaitos

text: Siemensin valmistama turbiinilaitos koostuu yhdestä korkeapaineturbiinista ja kolmesta matalapaineturbiinista, muuten prosessi on hyvin samankaltainen kuin kahdella aikaisemmallakin laitosyksiköllä. Esilämmittimiä on enemmän kuin vanhemmilla laitoksilla. Painevesilaitoksen turbiinin luo pääsee myös käytön aikana, koska primääripiirin aktivoitunut vesi kiertää ainoastaan reaktorirakennuksen sisällä.


title: Olkiluodon ydinvoimalaitos

text: TVO:n mukaan vuonna 2005 yli 60 suomalaista yritystä oli osakkaana OL3-hankkeessa. Osakkaat rahoittavat hankkeen ja jakavat laitoksen tuottaman sähkön osakkuuksien suhteessa.


title: Olkiluodon ydinvoimalaitos

text: Dokumentti "Atomin paluu" kertoo Olkiluoto 3 -ydinvoimalan rakennushankkeesta. "Atomin paluu" sai ensi-iltansa Suomen elokuvateattereissa 6. marraskuuta 2015.


title: Olkiluodon ydinvoimalaitos

text: Teollisuuden Voima teki vuosina 2007–2008 ympäristövaikutusten arviointia Olkiluotoon sijoitettavalle neljännelle ydinvoimalaitosyksikölle, jonka sähköteho olisi 1 000–1 800 megawattia. Jos suunnitelma olisi toteutunut, tavoitteena olisi ollut rakentamisen aloittaminen 2013 ja voimalaitoksen käyttöön ottaminen noin 2018. YVA-selostus saatiin valmiiksi ja jätettiin työ- ja elinkeinoministeriölle 14. helmikuuta 2008.


title: Olkiluodon ydinvoimalaitos

text: Säteilyturvakeskus julkaisi lausuntonsa YVA-selostuksesta 22. huhtikuuta 2008. Säteilyturvakeskus totesi YVA-selostuksen kattavan Olkiluodon mahdollisen neljännen laitosyksikön ympäristövaikutukset STUK:n kannalta. Lausunnossa todettiin kuitenkin parantamisen tarvetta muun muassa merenpinnan nousun, mahdollisen onnettomuuden vaikutusten ja väestönsuojelutoimien, ja jäähdytysvesiratkaisujen osalta, joita on esitettävä kattavammin mahdollisessa rakentamislupahakemuksessa.


title: Olkiluodon ydinvoimalaitos

text: Sen jälkeen kun valtioneuvosto oli hyväksynyt hankkeen, eduskunta päätti 1. heinäkuuta 2010 äänin 120–72 myöntää luvan yksikön rakentamiseen.


title: Olkiluodon ydinvoimalaitos

text: Teollisuuden Voima jätti 25. huhtikuuta 2008 valtioneuvostolle periaatepäätöshakemuksen neljännen ydinvoimalaitosyksikön rakentamisesta Olkiluotoon. Samaan aikaan Posiva Oy toimitti periaatepäätöshakemuksen OL4:n käytetyn ydinpolttoaineen huollosta.


title: Olkiluodon ydinvoimalaitos

text: TVO esittää tiedotteessaan, että Olkiluodon 4:n yksikön rakentaminen on yhteiskunnan kokonaisedun mukaista, sillä uusi yksikkö auttaa vähentämään merkittävästi sähköntuotannon hiilidioksidipäästöjä ja sähkön tuontiriippuvuutta, sekä lisää kohtuuhintaisen perusvoiman tuotantoa Suomessa. TVO ilmoittaa hakemuksessaan harkitsevansa viittä eri laitosvaihtoehtoa:


title: Olkiluodon ydinvoimalaitos

text: Tammikuussa 2013 TVO tiedotti, että kaikki viisi laitostoimittajaa ovat tehneet tarjouksen laitoksen rakentamisesta. Rakennuslupahakemus on tarkoitus jättää vuoteen 2015 mennessä.


title: Olkiluodon ydinvoimalaitos

text: Alustavassa turvallisuusarviossaan Säteilyturvakeskus on todennut, ettei mikään laitosvaihtoehdoista sellaisenaan täytä suomalaisia turvallisuusvaatimuksia, mutta että kaikki laitosvaihtoehdot ovat muokattavissa täyttämään suomalaiset vaatimukset. Olkiluodon laitospaikka soveltuu myös muutoin uuden ydinvoimalaitosyksikön rakentamiseen.


title: Olkiluodon ydinvoimalaitos

text: Periaatepäätöshakemuksesta on kuultu alueen kuntia, eri viranomaisia ja useita etujärjestöjä. Ympäristöministeriön näkemyksen mukaan Olkiluoto soveltuu hyvin uuden ydinvoimalaitosyksikön sijaintipaikaksi. Ulkoasiainministeriön mukaan Suomessa käynnissä olevien yksiköiden hyvä luotettavuus ja Olkiluoto 3 -yksikön rakennustyöt ovat osaltaan vaikuttaneet myönteisesti Suomi-kuvaan. Ministeriöistä kriittisin on Maa- ja metsätalousministeriö, joka edellyttää myös uusiutuvan energian käytön ja energian säästötoimien lisäämistä, mikäli ydinvoimalaitosyksikkö päätetään rakentaa. Lisäksi OL4-yksikön lauhdevesijärjestelmä olisi varustettava kalaesteillä, jotka vähentäisivät kalastukselle aiheutuvaa haittaa.


title: Olkiluodon ydinvoimalaitos

text: Vuonna 2015 TVO ilmoitti, että se ei tule hakemaan rakentamislupaa Olkiluoto 4 -yksikölle. Tärkein syy hankkeen perumiseen oli Olkiluoto 3 -voimalaitoksen viivästyminen.


title: Olkiluodon ydinvoimalaitos

text: Voimalaitosalueella sijaitsee myös reaktoreissa syntyneen ydinjätteen varasto, jossa on vesialtaissa varastoituna kaikki Olkiluodossa syntynyt ydinjäte odottamassa mahdollista loppusijoitusta. Vielä ei ole tiedossa, minne ja millä tavalla Olkiluodon reaktoreiden tuottama ydinjäte voidaan sijoittaa tulevaisuudessa turvallisesti.


title: Olkiluodon ydinvoimalaitos

text: Vuonna 1998 Olkiluodon varastossa oli korkea-aktiivista ydinjätettä 800 tonnia. Ydinvoimalaitosten suunnitellun 40 vuoden käyttöiän aikana korkea-aktiivista ydinjätettä arvioidaan syntyvän laitoksista yhteensä noin 2 600 tonnia. Jos laitosten käyttöikää pidennettäisiin suunnitellusti 60 käyttövuoteen, syntyisi korkea-aktiivista jätettä yhteensä noin 4 000 tonnia. Ydinjätteen määrän arvioinnissa on huomioitava vielä Olkiluotoon rakennettavan viidennen laitosyksikön tuottama ydinjäte. Mikäli hanke toteutuu, ydinjätteen kokonaismäärä nousee 2 500 tonnilla, eli Olkiluodon ydinlaitosalueelle väliaikais-varastoitaisiin 6 500 tonnia korkea-aktiivista ydinjätettä.


title: Olkiluodon ydinvoimalaitos

text: Matala- ja keskiaktiivisen jätteen varastoilla pakataan voimalaitoksilla syntynyt jäte betoniarkkuihin ja viedään välittömässä läheisyydessä sijaitsevaan loppusijoitusluolaan. Korkea-aktiivisen ydinjätteen loppusijoitus on suunniteltu tehtäväksi Olkiluotoon mahdollisesti rakennettavaan ydinjätteen loppusijoitusluolaan. Loppusijoitusluolan tutkimiseksi on rakennettu kallioon tutkimustila (Onkalo), joka ulottuu noin neljän sadan metrin syvyyteen kallioperässä.


title: Olkiluodon ydinvoimalaitos

text: Voimalaitoksen lähellä sijaitsee ydinvoimayhtiö TVO:n ylläpitämä vierailukeskus, jossa voi käydä tutustumassa ydinsähkön tuotantoon sekä ydinjäteyhtiö Posivan kaavailemaan korkea-aktiivisen ydinjätteen loppusijoitukseen. Vierailukeskuksessa on myös ilmaiseksi jaossa TVO:n ja sen yhteistyökumppanien materiaalia ydinvoimaan liittyen.


title: Leksands IF

text: Leksands IF on ruotsalainen jääkiekkojoukkue, joka pelaa kaudella 2017–2018 Ruotsin toiseksi korkeimmalla sarjatasolla Allsvenskan:issa. Sen kotihallina toimii Tegera Arena, jonne mahtuu 7 650 katsojaa. Halli on valmistunut vuonna 2005 ja sen omistaa Leksands IF Fastighets AB, joka on Leksands IF:n tytäryhtiö. Pääasiassa seura pelaa jääkiekkoa, mutta sillä on joukkueita muissakin lajeissa. Leksands IF perustettiin vuonna 1919, mutta se aloitti jääkiekon vasta vuonna 1938. Se on voittanut Ruotsin mestaruuden neljä kertaa. Kaikkiaan joukkue on pelannut 54 kautta korkeimmalla sarjatasolla.


title: Q.Stone

text: Q.Stone on suomalainen bluesrockia soittava yhtye. Yhtyeen perustajajäseniin kuuluvat muun muassa Kummeli-sketseistä tuttu Heikki Silvennoinen, Löytyn veljekset Mikko ja Sakari sekä Mikko Kuustonen. Kuustonen oli aiemmin toiminut Pro Fide -gospelyhtyeessä vokalistina.


title: Q.Stone

text: Q.Stonen toimintaan tuli tauko Kuustosen ryhdyttyä panostamaan enenevässä määrin omaan soolouraansa ja Silvennoisen Kummeli-sketsisarjaan. Ariel Neulaniemi sai yhtyeen kuitenkin esiintymään järjestämässään Larry Norman -muistoillassa Tavastia-klubilla 27. toukokuuta 2008. Yhtye esiintyi alkuperäiskokoonpanossaan lisättynä kitaristi Marzi Nymanilla. Kristillisen rockin isäksi kutsuttu helmikuussa 2008 kuollut Norman oli tuottanut Q.Stonen ensimmäisen levyn. Q.Stone soittaa myös Larry Normanin vuonna 1990 julkaistulla live-albumilla "Live at Flevo".


title: Q.Stone

text: Kesällä 2013 Q.Stone teki sarjan konsertteja Suomen eri festivaaleilla kokoonpanolla Mikko Kuustonen, Heikki Silvennoinen, Mikko Löytty, Sakari Löytty ja Max Tabell. Lisäksi Q.Stonen tuotannosta julkaistiin kokoelmalevy "The Thrill Is Back" (2013).


title: Rossinin crescendo

text:
Rossinin crescendo tai Rossini-crescendo on erityisesti Gioacchino Rossinin teoksille ominainen musiikillinen elementti, jossa samaa teemaa toistetaan yhä uudelleen ja uudelleen aina kovempaa ja korkeammalta. Ensimmäisenä tätä tekniikkaa käytti tiettävästi säveltäjä Simon Mayr, jolta Rossini sai paljon musiikillisia vaikutteita. Rossinin aikalaisista myös
Giuseppe Mosca väitti tekniikkaa omaksi keksinnökseen ja syytti Rossiinia sen plagioimisesta.


title: Rossinin crescendo

text: Rossinin crescendon tarkoituksena on toiston avulla luoda jännitystä oopperan kohtaukseen. Usein Rossini crescendon lisäksi myös nopeutti teemaa pikkuhiljaa ja samalla lisäsi orkestroinnissa soittimia.


title: Shanghain maglev-juna

text: Shanghain Maglev-juna tai Shanghain Transrapid () on maailman ensimmäinen kaupalliseen käyttöön otettu suurinopeuksinen maglev-junayhteys Shanghaissa, Kiinassa. Sitä alettiin rakentaa maaliskuussa 2001, ja käyttöön se otettiin 1. tammikuuta 2004. Nykyinen linja on 30 kilometrin pituinen.


title: Shanghain maglev-juna

text: Maglev-junat kulkevat Longyang Roadin asemalta Shanghain Pudongin kansainväliselle lentoasemalle. Kokonaispituus on noin 30 kilometriä. Matka kestää 7 minuuttia ja 20 sekuntia. Huippunopeus on 431 km/h.


title: Shanghain maglev-juna

text: Juna- ja raidejärjestelmä perustuu saksalaiseen Transrapid-tekniikkaan.


title: Shanghain maglev-juna

text: Vuonna 2006 linjalle ehdotettiin 175 kilometrin pituista laajennusta Shanghaista Hangzhou'n kaupunkiin. Laajennus suunniteltiin avattavan liikenteelle vuonna 2010 ennen Shanghain maailmannäyttelyn avajaisia. Suunnittelu keskeytettiin vuonna 2007, kun alueen väestö protestoi hanketta vastaan pelätessään sähkömagneettista säteilyä. Viranomaiset julkaisivat arvion, jonka mukaan projekti on kuitenkin turvallinen.


title: Shanghain maglev-juna

text: Laajennus hyväksyttiin maaliskuussa 2010, rakentamisen ilmoitettiin alkavan samana vuonna. Uusi linjaus on 199,5 kilometriä pitkä, siis 24 kilometriä pidempi kuin alkuperäinen linjaus. Huippunopeus tulee olemaan 450 km/h, kaupunkialueilla nopeus rajoitetaan kuitenkin 200 kilometriin tunnissa. Linja tulee myös yhdistämään Shanghain kaksi kansainvälistä lentoasemaa, Pudongin ja Hongqiaon. Shanghai-Hangzhou-maglev näyttää kuitenkin epätodennäköiseltä sillä 2010 rakennettu luotijunayhteys kahden kaupungin välillä supisti matka-ajan 45 minuuttiin.


title: Mora IK

text: Mora IK on ruotsalainen SHL:ssä pelaava jääkiekkojoukkue. Sen kotihallina toimii 1967 rakennettu FM Mattsson Arena, jonne mahtuu 4 500 katsojaa. Morassa pelasi kaudella 2007–2008 seitsemän suomalaista pelaajaa: Juha Pitkämäki, Martti Järventie, Mikko Kurvinen, Tero Määttä, Toni Dahlman, Teemu Elomo ja Marco Tuokko.


title: Gardermobanen

text: Gardermobanen on Oslosta Gardermoenin lentoaseman kautta Eidsvolliin kulkeva suurnopeusrata. Rautatietä pitkin kulkeva suurnopeusjuna, Flytoget, on pääasiallinen yhteys Oslon keskustasta lentoasemalle. Rata on kaksiraiteinen ja 64 kilometrin pituinen. Rata otettiin käyttöön suurten vesivaurioiden vuoksi vasta vuosi Gardermoenin lentoaseman avaamisen jälkeen 22. lokakuuta 1999. Rataa käyttää myös paikallis- ja tavaraliikenne. Radalla on viisi asemaa.


title: Aaronin pappeus (mormonismi)

text: Aaronin pappeus (joskus käytetään myös nimitystä leeviläinen pappeus tai vähäisempi pappeus) on Myöhempien aikojen pyhien liikkeessä yksi pappeuden kahdesta (tai kolmesta) asteesta. Se on pappeuden muodoista alempi, sen yläpuolella on korkeampi Melkisedekin pappeus. Joskus erotetaan myös erikseen patriarkaalinen pappeus, mutta yleensä tätä pidetään vain Melkisedekin pappeuden erityisenä muotona.


title: Aaronin pappeus (mormonismi)

text: Aaronin pappeus on Myöhempien aikojen pyhien liikkeen uskontulkinnan mukaan saanut nimensä Aaronilta, Mooseksen veljeltä, jolle pappeuden avaimet annettiin Mooseksen aikaan Siinailla. Vanhan liiton aikaan Aaronin pappeus oli ennen muuta uhripappeutta, sen edustajien tehtävänä oli uhrata uhreja Jumalalle ilmestysmajassa ja sittemmin Jerusalemin temppelissä. Vanhan liiton aikaan oli myös ylempää, Melkisedekin pappeutta, mutta se hävisi Israelista kansan luopumuksen takia. Sen sijaan Aaronin pappeus pysyi Israelissa aina Kristuksen aikaan asti. Jeesuksen kastaneella Johannes kastajalla oli aaronilaisen syntyperänsä johdosta Aaronin pappeus, ja hänen kauttaan se periytyi myös uuden liiton kansalle. Kristuksen kuoleman jälkeen Aaronin pappeuden valtuus uhrata uhreja menetti merkityksensä, mutta pappeuden muut valtuudet, kuten kastaa, säilyivät. Varhaisilla kristityillä oli MAP-kirkon mukaan Aaronin pappeus, mutta se katosi myöhemmin luopumuksen myötä. Samalla katosi myös maan päältä valtuus suorittaa Aaronin pappeuden mukaisia toimituksia, kuten kasteita. Oppi ja liitot sanovat Aaronin pappeudesta: "Vähäisemmän eli Aaronin pappeuden voimaan ja valtuuteen kuuluu pitää hallussaan enkelten palveluksen avaimia ja huolehtia ulkonaisin toimituksin evankeliumin kirjaimesta, parannuksen kasteesta syntien anteeksisaamiseksi, liittojen ja käskyjen mukaan." (107:20).


title: Aaronin pappeus (mormonismi)

text: Joseph Smithin, mormonismin ensimmäisen profeetan mukaan, ylösnoussut Johannes kastaja palautti maan päälle Aaronin pappeuden valtuudet 15. toukokuuta 1829 Susquehanna-joen varrella, New Yorkin osavaltiossa. Smith kertoi vetäytyneensä joen rantaan yhdessä toverinsa Oliver Cowderyn kanssa kysymään Jumalalta kasteesta ja syntien anteeksiantamuksesta. Smithiä tovereineen ei koskaan ollut kastettu, mutta he olivat lukeneet sekä Raamatusta (Matteuksen evankeliumi 28:18-20) että Mormonin kirjasta kasteen tarpeellisuudesta. Vastauksena heidän rukoukseensa heille ilmestyi Johannes kastaja, joka palautti heille Aaronin pappeuden ja siihen kuuluvan valtuuden kastaa. Samalla Johannes kastaja lupasi heille myös myöhemmin palautettavan korkeamman pappeuden, Melkisedekin pappeuden.


title: Aaronin pappeus (mormonismi)

text: Nykyään MAP-kirkossa Aaronin pappeus on ennen muuta käytännöllisen palvelemisen pappeutta. Siihen voidaan asettaa kirkon jokainen miespuolinen jäsen, joka on täyttänyt 12 vuotta, joka uskoo kirkon opetukseen ja joka elää evankeliumin mukaisesti. Käytännössä tämä tarkoittaa siveyden ja kymmenysten lain noudattamista, viisauden sanan pitämistä (eli pidättäytymistä alkoholista, huumausaineista, tupakasta, kahvista ja teestä), säännöllistä osanottamista kirkon jumalanpalveluselämään sekä muutoin kristillistä elämäntapaa. Kelvollisuus Aaronin pappeuteen ratkaistaan seurakunnan piispan haastattelussa. Aaronin pappeuteen asetetaan rukouksen ja kätten päälle panemisen kautta. Toimituksen voivat suorittaa vain ne, joilla itsellään on vihittävä Aaronin pappeuden aste. Tähän poikkeuksen muodostavat vain kirjaimelliseen Leevin sukukuntaan kuuluvat, joilla Aaronin pappeus on syntyperänsä perusteella (Oppi ja liitot 107:16, 69).


title: Aaronin pappeus (mormonismi)

text: Aaronin pappeuden alin aste on diakonin aste, johon kirkon arvolliset miespuoliset jäsenet asetetaan 12 vuoden iässä. Diakonina arvollisesti palvellut saa 14 vuoden iässä opettajan ja 16 vuoden iässä papin kutsumuksen. 18-vuotiaana miehet voidaan asettaa korkempaan eli Melkisedekin pappeuteen. Kirkkon aikuisiällä liittynyt myös voi myös saada Aaronin pappeuden virkoja, mikäli hän osoittautuu arvolliseksi. Hänen ei kuitenkaan tarvitse käydä läpi yhtä pitkäaikaista ohjelmaa kuin nuorten, vaan hän voi saada Melkisedekin pappeuden jo vuoden kuluttua kirkkoon liittymisestään. Aaronin pappeuden eri asteiden haltijat muodostavat keskenään koorumin eli pappeuden haltijoiden ryhmän, jota johtaa presidentti kahden neuvonantajansa kanssa.


title: Aaronin pappeus (mormonismi)

text: Myös piispan virka kuuluu Aaronin pappeuden järjestykseen. Piispa johtaa paikallisseurakuntaa yhdessä kahden neuvonantajansa kanssa (piispakunta) sekä pitää huolta seurakuntalaisten ajallisesta ja hengellisestä hyvinvoinnista. Aaronin sukukuntaan kuuluvat voivat toimia piispoina syntyperänsä perusteella, mutta yleensä piispoina toimivat Melkisedekin pappeuden haltijat (Oppi ja liitot 107:17, 69-70).


title: Kari Vahtiala

text: Kari Vahtiala (s. 13. toukokuuta 1957, Kokkola) on suomalainen kosketinsoittaja ja pianisti.


title: Kari Vahtiala

text: Hän alkoi ottaa pianotunteja ollessaan kansakoulun ensimmäisellä luokalla jatkaen myöhemmin Keski-Pohjanmaan Musiikkiopistossa sekä Oulunkylän Pop/Jazz-opistossa.


title: Kari Vahtiala

text: Vuonna 1984 Kari Vahtiala osallistui Syksyn Säveleen kappaleellaan ”Annikan uni”, joka sijoittui kolmanneksi. Liikkuipa huhuja, että sävelmää oltaisiin ostamassa elokuvan tunnussäveleksi Hollywoodiin.


title: Kari Vahtiala

text: Toisen kerran Vahtiala osallistui Syksyn Säveleen vuonna 1987. Kilpailukappaleeseensa ”Mainingit”, joka tällä kerralla sijoittui toiseksi, hän sai inspiraation mereltä, sillä hän oli erittäin innokas purjehtija.


title: Kari Vahtiala

text: Säveltämisessä Vahtiala käytti Commodore 64 -tietokonetta, joka jo 1980-luvulla mahdollisti midi-tekniikan avulla musiikin tuottamisen. Ohjelmana siinä oli C-Labin Scoretrack.


title: Kari Vahtiala

text: Vahtiala on ollut mukana eri rock-yhtyeissäkin, jolla saralla ura alkoi 11-vuotiaana kokkolalaisessa Grafit-yhtyeessä. Hänellä on ollut kiinnityksiä myös Kalevalassa ja Funky Presidentissä.


title: Kari Vahtiala

text: Musisoinnin ohella Vahtiala on toiminut Musiikki Fazerin ja Kaukomarkkinoiden soitinedustajana. Nykyisinkin musiikin tekemisellä on hänen elämässään merkittävä osa.


title: Nokia N91

text: Nokia N91 on Nokian vuonna 2006 julkaisema älypuhelin. Puhelimessa on kahden megapikselin kamera ja 4Gt kiintolevy, johon voi tallentaa jopa 3000 musiikkikappaletta. N91 tukee monia musiikkiformaatteja, kuten AAC, AAC+, eAAC+, MP3, mp3PRO, WAV, MIDI sekä Microsoftin WMA. Puhelin toimii 3G-verkoissa sekä langattomissa lähiverkoissa (WLAN). Näytön tarkkuus on 176 x 208 pikseliä ja puhelimessa on erillinen näppäimistö musiikille. Tämän näppäimistön alla on tavalliset puhelimen numeronäppäimet. Akun käyttöaika musiikkia kuunnellessa on noin 10 tuntia. Puhelimesta on myös 8 gigatavun muistilla varustettu musiikkiversio Nokia N91 8GB.


title: Mainingit

text: Mainingit on Kari Vahtialan ensimmäinen ja ainoaksi jäänyt studioalbumi. Se julkaistiin vuonna 1988 levymerkillä Wave Productions.


title: Pseudomonas aeruginosa

text: Pseudomonas aeruginosa on gramnegatiivinen aerobinen sauvabakteeri. "Pseudomonas" on kasvuolosuhteiden suhteen vaatimaton: se vaatii kasvaakseen vain minimalistisesti ravintoa, pysyy hengissä vaihtelevissa lämpötiloissa (4–42 °C) ja on luonnostaan resistentti monille antibiooteille ja desinfektioaineille. Se pystyy myös kehittämään nopeasti vastustuskyvyn käytetyille mikrobilääkkeille. "Pseudomonas"ta löytyy laajalti ympäristöstä, kuten uima-altaista, vesistöistä, ruoka-aineista, kosteilta alueilta ja sairaaloiden tai muiden laitosten lattioilta ja pinnoilta.


title: Pseudomonas aeruginosa

text: "Pseudomonas" aiheuttaa harvoin sairauksia terveillä henkilöillä, mutta se voi kolonisoida hengitysteiden ja ruuansulatuskanavan limakalvoja sairaalapotilailla, jotka ovat esimerkiksi hengityskoneeseen kytkettyinä tai joita hoidetaan laajakirjoisilla antibiooteilla. "Pseudomonas" onkin yleinen ja vaarallinen sairaalainfektioiden aiheuttaja. "Pseudomonaksen" aiheuttamaa keuhkokuumetta esiintyy erityisesti henkilöillä, joilla on immuunijärjestelmän puutos, kystinen fibroosi tai muu krooninen keuhkosairaus. Palovammoihin voi tulla vakava pseudomonasinfektio, ja myös muut bakteerin aiheuttamat iho- ja pehmytkudosinfektiot ovat yleisiä. Muita pseudomonasinfektioita ovat korvatulehdukset, virtsatieinfektiot, silmätulehdukset, sepsis ja endokardiitti. "Pseudomonas aeruginosa"a voidaan torjua tobramysiinilla, joka on aminoglykosidiantibiootti.


title: Pseudomonas aeruginosa

text: Pseudomonasta tavataan usein myös virtsarakosta, jossa se ei yleensä aikaansaa vakavaa tautia.


title: Oikeusjärjestys

text: Oikeusjärjestys on yhteiskunnan kaikkien oikeuslähteiden (oikeusnormien) muodostama kokonaisuus, jota tutkii ja systematisoi oikeustiede. Suomessa sillä tarkoitetaan yhtä lailla kaikkia maan rajojen sisällä noudatettavaksi tarkoitettuja säännöksiä ja määräyksiä.


title: Oikeusjärjestys

text: Oikeusjärjestys on erotettava oikeusjärjestelmän käsitteestä, jolla on laajempi merkityssisältö. Oikeusjärjestelmällä viitataan muun muassa siihen, minkälainen asema eri oikeuslähteillä on eri maissa tai oikeuskulttuureissa. Esimerkiksi romaanis-germaaniselle traditiolle perustuvissa oikeusjärjestelmissä ensisijainen oikeuslähde on kirjoitettu laki, kun taas common law -oikeusjärjestelmissä tuomioistuinten yksittäiset ja merkittävät päätökset, ns. ennakkoratkaisut, ovat keskeisen oikeuslähteen asemassa. Eri oikeusjärjestelmät poikkeavat toisistaan myös sillä perusteella, miten tuomioistuinlaitos ja lainkäyttö on järjestetty. Esimerkiksi Englannissa (common law -traditio) näyttökysymysten arviointi kuuluu maallikoista koostuvalle jurylle, kun taas Suomessa (romaanis-germaaninen-traditio) todistusten ja todisteiden luotettavuuden arviointi on tuomareiden tehtävänä. Romaanis-germaanisen ja common law -oikeusjärjestelmien lisäksi toisistaan erotetaan muun muassa uskonnolliset oikeusjärjestelmät (Šaria eli islamilainen oikeus, hindulainen oikeus) sekä sosialistiset oikeusjärjestelmät (ent. Neuvostoliitto).


title: Oikeusjärjestys

text: Oikeusjärjestys säätelee yhteiskuntaelämää, mikä edellyttää valtiollisen pakkovallan olemassaoloa. Koska järjestäytynyt yhteiskunta vaatii tiettyjä selkeitä sääntöjä toimiakseen, oikeusjärjestystä voi luonnehtia yhteiskunnan ja yhteiskuntarauhan kulmakiveksi.


title: Oikeusjärjestys

text: Oikeusjärjestys on perinteisesti jaettu systemaattisesti eri oikeudenaloihin. Nämä alat kuuluvat joko yksityisoikeuteen tai julkisoikeuteen. Jaottelun taustalla on erikoistuminen, oikeudellinen tutkimus ja asialliset syyt: yksityisoikeudessa on kyse yksityisten intressien sovittelusta (vahva sopimusvapaus) ja julkisoikeudessa keskeisellä sijalla on valtion etu. Yksityisoikeuteen on kuitenkin tullut yhä enemmän mukaan julkisoikeudellisia piirteitä (yksityisten intressien välisten ristiriitojen ratkaisua pidetään yleisen tason oikeuspoliittisena kysymyksenä), mutta myös julkisoikeudessa on enenevässä määrin yksityisoikeudellisia aspekteja (valtion liikelaitosten yksityistäminen). Tämä jaottelu ei olekaan nykyisin niin selkeä, mutta se on kuitenkin suuntaa antava.


title: Adolf Hårdh

text: Adolf Hårdh (s. 25. huhtikuuta 1807 Kuopio – k. 1855 Tukholma) oli suomalaissyntyinen, Ruotsiin muuttanut graafikko. Hänen töitään oli esillä Tukholmassa 1886. Hän omisti Tukholmassa kivipainon suomalaisen Johan Henrik Strömerin kanssa.


title: Adolf Hårdh

text: Hårdhin vanhemmat olivat Karl Hårdh ja Anna Sofia Järfelt.


title: Justiniano Borgoño

text: Justiniano Borgoño (5. syyskuuta 1836 Trujillo – 27. tammikuuta 1921 Lima) oli perulainen sotilas ja poliitikko, joka hoiti Perun presidentin virkaa vajaan puolen vuoden ajan vuonna 1894. Tätä ennen, vuonna 1891 Justiniano oli hoitanut maan pääministerin virkaa vajaan kolmen kuukauden ajan.


title: Chaparral (auto)

text: Chaparral Cars oli yhdysvaltalainen automerkki, joka rakensi prototyyppejä kilpa-autoista 1960-luvulta aina 1980-luvun alkuun asti. Chaparralin kehittivät teksasilainen öljymiljonääri ja insinööri Jim Hall sekä kilpa-ajaja Hap Sharp.


title: Chaparral (auto)

text: Läpi 1960- ja 1970-luvun Chaparralin omaperäiset kilpa-autot menestyivät eurooppalaisilla ja amerikkalaisilla kilparadoilla. Chaparral vetäytyi moottoriurheilusta vuonna 1982, vuoden 1980 Indy 500 -kilpailun voitosta huolimatta. Omaperäisin Chaparralin autoista oli malli 2J. Tehokkaan 700 hv moottorin lisäksi siihen oli asennettu kaksi suurta puhallinta, joiden voimanlähteenä oli 45 hv moottorikelkan moottori. Puhaltimet imivät ilmaa auton alta ja aiheuttivat siten alipaineen, joka painoi autoa radan pintaa vasten. Tämä antoi autolle erinomaisen pidon kaikissa nopeuksissa (vrt. downforce). Auto ei ollut menestys mekaanisten ongelmien vuoksi, ja sillä ajettiinkin vain yksi kausi vuonna 1970. SCCA kielsi auton, koska muut kuljettajat valittivat puhaltimista lentäneiden kivien vuoksi. Chaparralin 2J-versio on toinen kahdesta Gran Turismo 4:ssä olevasta Chaparralista.


title: Ihmissoihtu

text: Ihmissoihtu on Marvel-kustantamon sarjakuvissa esiintyvä supersankari (tosin Ihmissoihdun ensiesiintymisen aikana Marvel Comics oli vielä Timely Comics). Hahmon ensiesiintyminen tapahtui "Marvel Comics" -lehden ensimmäisessä numerossa (1939). Ihmissoihdun loi piirtäjä-käsikirjoittaja Carl Burgos.


title: Ihmissoihtu

text: Ihmissoihtu on androidi, joka kykenee ympäröimään itsensä tulella ja hallitsemaan niitä. Ensiesiintymisensä aikana Ihmissoihtu esitettiin tieteen luomana hirviönä, kunnes se saavutti sankarin aseman ja taisteli Namoria vastaan.


title: Ihmissoihtu

text: Yhdessä Namorin ja Kapteeni Amerikan kanssa Ihmissoihtu oli Timely Comicsin parhaiten myyviä hahmoja. Kuten lukuisat muutkin supersankarit, Ihmissoihtu painui 1950-luvulla unohduksiin, kunnes Stan Lee elvytti hahmon Liekin hahmossa henkiin. Myöhemmin aito Ihmissoihtu herätettiin henkiin myös sarjakuvien sivuille.


title: Ihmissoihtu

text: Suomessa Ihmissoihdun ensiesiintyminen tapahtui Marvel-lehden numerossa 5 (1993).


title: Ihmissoihtu

text: Ihmissoihdun rakensi professori Phineas T. Horton laboratoriossaan New Yorkissa. Hänen luomuksensa kuitenkin syttyi palamaan, ja se pakeni laboratoriosta. Ihmissoihduksi nimetty androidi sytytti vahingossa New Yorkissa rakennuksen palamaan, mutta pian hän osasi hallita tulta ja aikoi auttaa ihmiskuntaa.


title: Ihmissoihtu

text: Toisen maailmansodan aikoihin Soihtu tapasi prinssi Namorin ja joutui taisteluun tätä vastaan monia kertoja. Namorin ihailema poliisi Betty Dean sai hänet kuitenkin uskomaan, että hänen todellisia vihollisiaan ovat natsi-Saksa, fasistinen Italia ja keisarillinen Japani.


title: Ihmissoihtu

text: Yhdysvaltojen liityttyä sotaan joulukuussa 1941 presidentti Franklin D. Roosevelt loi Hyökkääjät-nimisen supersankarijoukon, johon kuuluivat aluksi kapteeni Amerikka, hänen apurinsa Bucky, Ihmissoihtu, hänen toverinsa Toro ja prinssi Namor. Ihmissoihtu ja Toro taistelivat Hyökkääjien riveissä akselivaltoja vastaan Euroopassa ja Tyynellämerellä.


title: Ihmissoihtu

text: Vuonna 1945 Berliinin taistelun yhteydessä Ihmissoihtu ja Toro murtautuivat Hitlerin bunkkeriin juuri, kun tämä oli tekemässä itsemurhaa. Parivaljakko tarjosi Hitlerille mahdollisuutta antautua yhdysvaltalaisille, mutta Hitler ampuu sankareita kohti. Ihmissoihtu ampuu refleksinomaisesti tulisen suihkun kädestään ja korventaa Hitlerin kuoliaaksi.


title: Ihmissoihtu

text: Ihmissoihtu lähti Toron kanssa Meksikoon ja hyvästeli hänet. Ihmissoihtu lensi korkealle ilmaan ja sieltä alas uskomattomalla nopeudella varmistaakseen, ettei hänestä ole enää ihmisille vaaraa. Androidin luultiin tuhoutuvan, mutta tosiasiassa se jäi koomaa muistuttavaan tilaan.


title: Ihmissoihtu

text: Alkuperäisellä Ihmissoihdulla oli kokoonsa nähden tavanomaisen, säännöllisesti kuntoilevan terveen miehen ruumiilliset voimat.


title: Ihmissoihtu

text: Ihmissoihdun todellinen voima olikin hänen tulenliikutuskykynsä, jonka avulla Ihmissoihtu kykenee hallitsemaan henkisesti lämpöenergiaa. Näin hän kykenee ympäröimään kehonsa kokonaan tuliseen plasmaan vahingoittamatta silti itseään.


title: Ihmissoihtu

text: Tavallisesti ollessaan normaalissa ihmisolomuodossaan, Ihmissoihtua ympäröi matalatehoinen plasmaliekki (muodoltaan punainen, lämpötilaltaan arviolta 416 °C), joka ulottuu noin kahden tai kahdentoista sentin päähän tämän kehosta. Ihmissoihtu voi kuitenkin generoida huomattavasti paljon suurempia lämpötiloja ja liekkejä itsestään. Ihmissoihtu kutsuu kuuminta plasmaa, jota hän pystyy luomaana "novaliekiksi". Tämän plasman lämpötila ja rajoitukset eivät ole tiedossa.


title: Ihmissoihtu

text: Kuluttaessaan normaalivauhdilla energiaansa, Ihmissoihtu kykenee pysymään liekkimäisenä noin 16 tuntia. Nuorempana Ihmissoihtu kykeni pitämään liekkinsä yllä huomattavasti vähemmän aikaa ja väsyi siksi usein taisteluissa. Luonnollisesti nostaessaan lämpötilaansa Ihmissoihtu väsyy helpommin.


title: Ihmissoihtu

text: Hän kykenee kuitenkin vapauttamaan kaiken kehoonsa varastoiman energiansa yhdessä iskussa, jonka avulla Ihmissoihtu voi hetkellisesti saavuttaa lämpötilan, joka nousee yli 550 000 °C:n (tämä vastaa pienitehoista ydiniskua, joka tuhoaisi kaiken materian yli 250 metrin etäisyydellä).


title: Ihmissoihtu

text: Ihmissoihtu itse on väittänyt kykenevänsä tuhoamaan pienen kuun novaiskunsa avulla. Koska lämpötila on uskomaton, uuvuttaa se Ihmissoihdun myös täysin. Yleensä kestää noin 12 tuntia, ennen kuin hän kykenee uudelleen tuottamaan plasmaa.


title: Ihmissoihtu

text: Ihmissoihtu pystyy luomaan mistä kehonsa osasta tahansa liekkimäisiä muotoja (hän käyttää yleensä tosin käsiään muovatessaan tultaan). Ihmissoihtu kykenee ampumaan liekkiään pitkinä liekinheitinmäisinä suihkuina tai luomaan tulensa avulla kirjaimia ja lauseita.


title: Ihmissoihtu

text: Nämä tuliobjektit säilyttävät muotonsa niin kauan, kuin mitä Ihmissoihtu keskittyy niihin. Objektit palavat noin kolme minuuttia, ellei Ihmissoihtu jatka niiden ruokkimista omalla energiallaan. Näiden luomusten lämpötila on yli 1 500 °C (tarpeeksi sulattamaan rautaa).


title: Ihmissoihtu

text: Ihmissoihdun plasma sisältää runsaasti vetyä ja plasmaa ympäröi joukko vetyatomeja. Tämä vetyatomien pilvi mahdollistaa sen, että Ihmissoihtu pystyy kellumaan ilmassa. Kontrolloimalla liekkiään mentaalisesti, Ihmissoihtu kykenee kantamaan mukanaan noin 80 kiloa lentäessään. Generoidessaan tulisen suihkun jaloistaan, hän kykenee lentämään noin 270 km/h.


title: Ihmissoihtu

text: Ihmissoihdulla on kyky henkisesti kontrolloida ympärillään olevaa lämpöenergiaa, vaikkei hän itse olisikaan liekkiolomuodossaan. Ihmissoihtu kykenee nostamaan tai laskemaan objektien lämpötilaa tai sammuttamaan tulipaloja imemään niiden lämpöenergian itseensä.


title: Ihmissoihtu

text: Tämän kyvyn vaikutusalue on hieman yli 20 metriä. Ei ole tiedossa, kuinka paljon lämpöenergiaa Ihmissoihtu kykenee imemään - mikäli hän rasittaa kykyään, hän leimahtaa automaattisesti liekkeihin.


title: Ihmissoihtu

text: Ihmissoihtu on vastustuskykyinen suurille lämpötiloille, jotka eivät ylitä hänen omaansa. Hänen ihoaan ei voi polttaa millään lämpötilalla, joka ei ylitä hänen enimmäislämpötilaansa.


title: Ihmissoihtu

text: Ihmissoihtu kehittää valoa ollessaan liekkiolomuodossaan. Suurin osa valosta näkyy kuitenkin vain infrapunana ja on siten näkymätöntä tavalliselle ihmissilmälle. Vähemmän kuin 10 % hänen liekkivoimiensa ilmentymästä näkyy kirjon näkyvällä osalla. Täten Ihmissoihdun ollessa liekeissä, hän on huomattavasti paljon himmeämpi mitä voisi olettaa.


title: Ihmissoihtu

text: Viimeksi tavattaessa Namorin seikkailussa Ihmissoihtu on menettänyt tulivoimansa luovutettuaan suuren määrän bionista vertaan englantilaiselle naiselle, joka oli aiemmin Spitfire-niminen supersankari pelastaakseen tämän hengen: operaatio onnistui, mutta jälkivaikutuksena yli 70-vuotias nainen nuorentui lähes 40 vuotta.


title: Ihmissoihtu

text: Marvel Directory - Ihmissoihdun profiili (englanniksi)


title: EPR

text: EPR tarkoittaa seuraavia asioita:


title: Emma Kimiläinen-Liuski

text: Emma Elina Kimiläinen-Liuski (s. 8. heinäkuuta 1989 Helsinki) on suomalainen autourheilija. Hän on myös tullut tunnetuksi radiojuontajana ja MTV Sportin F1-kommentaattorina. Esikoiskirja "Naisen autoiluopas" ilmestyi maaliskuussa 2015.


title: Emma Kimiläinen-Liuski

text: Kimiläinen aloitti kartingin 3-vuotiaana ja osallistui ensimmäiseen kilpailuunsa 5-vuotiaana.


title: Emma Kimiläinen-Liuski

text: Muutaman aluemestaruuden, hyvän SM-menestyksen sekä ulkomailla, useimmiten Italiassa, käytyjen kilpailujen jälkeen Kimiläinen siirtyi kaudeksi 2005 Formula Fordeihin, joilla hän ajoi sekä Suomen mestaruudesta että Pohjoismaiden NEZ-mestaruudesta. Auton Kimiläinen osti Isosta-Britanniasta Nexa Racingilta, joka oli ajattanut autoa mestaruuden arvoisesti Ison-Britannian Formula Fordeissa. Etukäteen hän lähti tavoittelemaan SM-mitalia ja PM-sarjassa viiden joukkoon sijoittumista. Kimiläinen saavutti tavoitteensa ollen SM-hopealla ja PM-sarjassakin viides. Hänet valittiin vuoden autourheilijaksi kaudella 2005 ja vuoden naisautourheilijaksi kausilla 2005 ja 2007.


title: Emma Kimiläinen-Liuski

text: Kaudella 2006 tähtäin oli asetettu molempien sarjojen mestaruuksiin. Kimiläinen kävi tiukan kamppailun molemmissa sarjoissa kurikkalaista Sami Isohellaa vastaan. Isohella otti tuplavoiton Jurvan Botniaringillä, mutta Kimiläinen otti avausvoittonsa Alastaron kaatosateessa melkein puolen minuutin erolla seuraaviin.


title: Emma Kimiläinen-Liuski

text: Jyllandsringillä käyty toiseksi viimeinen viikonloppu osui päällekkäin Ahveniston SM-finaalin kanssa, ja molemmat mestaruuskandidaatit joutuivat kuljettamaan varsinaisen kalustonsa valmiiksi Tanskaan ja ajamaan Ahveniston ensimmäisen lähdön vuokra-autoilla. Sami Isohella sai käyttöönsä Tommi Anttilan entisen mestaruusauton, kun taas Kimiläinen joutui tyytymään Jarno Metson vanhaan autoon. Autojen erot kävivät nopeasti selväksi Isohellan kaasuteltua paalulta voittoon. Kimiläinen puolestaan ajoi ruutuun neljä ja putosi kilpailussa viidenneksi. Tämän jälkeen kaksikko suuntasi Tanskaan ja jätti SM-taistelun muiden harteille. Hetken näytti siltä, että Miika Hirsimäki oli viemässä mestaruuden nimiinsä, mutta lopulta Juha-Pekka Wikman korjasi mestaruuden kotiin. Kimiläinen taas varmisti SM-hopean ennen Isohellaa.


title: Emma Kimiläinen-Liuski

text: Kimiläisen ensimmäinen lähtö Tanskassa onnistui, kun hän saavutti ensin paalupaikan ja ajoi kilpailussa paalulta voittoon niukalla erolla Isohellaan. Toiseen lähtöön lähdettiin Isohellan johdolla, ja Kimiläinen lähti hänen viereltään toisena. Turva-auto saapui radalle, ja sen poistuttua Kimiläinen sai kymmenen sekunnin stop & go -rangaistuksen varaslähdöstä. Pitkän varikkosuoran takia Kimiläinen menetti paljon aikaa ja jäi viimeiseksi yli kahdenkymmenen auton taakse. Hän kuitenkin onnistui ajamaan itsensä sijalle 12, kun taas Isohella otti helpon voiton. Kimiläinen tiimi teki AKK:lle valituksen rangaistuksesta, sillä yleensä rikkeestä rangaistaan 15 sekunnin aikasakolla. Protestista ei kuitenkaan ollut hyötyä, ja sijoitukset säilyivät ennallaan.


title: Emma Kimiläinen-Liuski

text: Norjan Vålerin finaaliin lähdettiin tilanteesta, jossa Isohella johti mestaruuskamppailua 13 pisteen erolla. Aika-ajo epäonnistui, sillä Isohella oli kolmas ja Kimiläinen viides. Kimiläinen kuitenkin nousi nopeasti joukon kärkeen ja säilytti sijoituksensa maaliin asti. Isohella saapui maaliin neljäntenä. Toisessa lähdössä Kimiläinen oli pakkovoiton edessä, Isohella taas saattoi varmistella. Toinen lähtö oli ensimmäisen toisinto, kun Kimiläinen kiisi maaliviivan yli voittajana Isohellan jäädessä neljänneksi.


title: Emma Kimiläinen-Liuski

text: Mestaruuskamppailu venyi tiukaksi ja lopulta tiukan laskennan jälkeen Isohella julistettiin PM-mestariksi vain yhden pisteen turvin.


title: Emma Kimiläinen-Liuski

text: Loppuvuodesta 2006 Kimiläinen teki managerisopimuksen entisen F1-kuljettajan Stefan Johanssonin, jolla on omistamansa ja perustamansa Sports Telecom -yhtiön kautta kontakteja autourheilumaailmassa, kanssa.


title: Emma Kimiläinen-Liuski

text: Emma Kimiläinen ajoi kaudella 2007 Ruotsin Mestaruussarjassa Radical ProSport -luokassa suomalaisen JFG-Motorsportin kalustolla. Hän olisi ilman teknisiä ongelmia voittanut sarjan. Kaudelle 2008 Kimiläinen oli ehdolla Audin tehdastiimiin DTM-sarjaan, Hänet valittiin DTM-testeihin, jotka järjestettiin Espanjan Aragon radalla. Kimiläinen oli nopein naiskuljettaja, mutta Audi valitsi kokeneemman brittikuljettajan Kathrine Leggen


title: Emma Kimiläinen-Liuski

text: Vaikka Kimiläinen ei saanut sopimusta DTM-sarjaan, VW/Audi päätti antaa Kimiläiselle mahdollisuuden jatkaa uraa, tällä kertaa Saksan uudessa ADAC Formula Masters -sarjassa. Tiimiksi valittiin Hollantilainen van Amerfoort Racing Team. Kimiläinen väläytti nopeuttaan ollen varsinkin alkukaudesta sarjan nopein kuljettaja. Taakse jäi kuljettajia kuten Daniel Abt ja Armando Parente. Kesken kauden tullut tanskalainen tiimikaveri Kevin Magnussen oli aika-ajoissa nopea, mutta kisoissa Kimiläinen kellotti monesti nopeamman kierrosajan. Kokematon tiimi teki kaudesta vaikean. Paras sijoitus tuli Hollannin Assenista, jossa Kimiläinen oli toinen. Hän johti viikonlopun toista kisaa, kun tiimikaveri Magnussen ajoi jarruongelmista johtuen Kimiläisen päälle, ja Kimiläinen joutui keskeyttämään. Nürburgringin radalla Kimiläinen ajoi viikonlopun nopeimman kierrosajan, mutta kisassa hän joutui pahaan kolariin. Kimiläinen kiidätettiin helikopterilla sairaalaan, mutta hän selviytyi hurjan näköisestä tilanteesta, jossa auto oli radalla kahdessa osassa, ilman pahempia vammoja.


title: Emma Kimiläinen-Liuski

text: VW/Audi leikkasi rajusti moottoriurheilubudjettia kaudella 2009. Kimiläinen jatkoi uraansa Formula Audi Palmer sarjassa Englannissa. Huolimatta hyvästä kaudesta, joka sisälsi palkintosijoja ja kisan nopeimpia kierroksia, Kimiläinen ei löytänyt järkevää jatkomahdollisuutta, vaan päätti jättää kilparadat ja keskittyä opintoihin. Kausi 2010 sisälsi testin Hungaroringin radalla Unkarissa. Kalustona oli Charouz-Gravity Racingin Auto GP-formula.


title: Emma Kimiläinen-Liuski

text: Emma Kimiläinen toimi vuonna 2013 Suomen surkein kuski -ohjelman ensimmäisen tuotantokauden yhtenä tuomarina.


title: Emma Kimiläinen-Liuski

text: Emma Kimiläinen teki paluun kilpa-radoille. Sopimus Ruotsalainen PWR Racing Teamin kanssa tuli monelle yllätyksenä. Tiimin omistajat Daniel Haglöf ja Peter "Poker" Wallenberg uskoivat Kimiläisen kykyihin menestyä Scandinavian Touring Car Championship (STCC) -sarjassa, vaikka takana oli lähes neljän vuoden kilpailutauko. Kuuden kisaviikonlopun sarja ei ehkä tuonut toivottua kisamenestystä. Paras sijoitus on Falkenbergin toinen sija. Kimiläinen nousi kuitenkin sarjan ehdottomaksi tähdeksi saavuttaen huiman lähes kymmenen miljoonan euron media-arvon (Mediapilot). Kolari sarjassa ajavan Ruotsin prinssi Carl Philip Bernadotten kanssa sai aikaan varinaisen mediamyllytyksen sekä Ruotsissa että Suomessa.


title: Emma Kimiläinen-Liuski

text: Emma Kimiläinen on tehnyt jatkosopimuksen PWR Racing Tiimin kanssa. STCC kattaa kaudella 2015 seitsemän kisaviikonloppua, kun F1-rata Anderstorp palaa kalenteriin. Lisäksi Kimiläinen osallistui vuonna 2015 esitettävään MasterChef VIP-ohjelmaan.


title: Emma Kimiläinen-Liuski

text: Kimiläinen juonsi vuonna 2016 Subilla virtuaaliautoilun Circuit eMotorsport-ohjelman.


title: Emma Kimiläinen-Liuski

text: Kimiläinen valmistui keväällä 2008 Mäkelänrinteen urheilulukiosta Helsingistä. Hänellä on tutkinto Metropolia ammattikorkeakoulusta. Hän harrastaa kuntosalilla käyntiä, pianonsoittoa, moottorikelkkailua, leipomista, lumilautailua ja tanssia. Hän on harrastanut myös koripalloa HNMKY:n B-tytöissä. Karatessa hänellä on sininen vyö, ja hän on osallistunut valtakunnallisiin junioriturnauksiin.


title: Emma Kimiläinen-Liuski

text: Vuonna 2008 Kimiläinen pyrki Helsingin valtuustoon kokoomuksen ehdokkaana. Hän keräsi kaikkiaan 330 ääntä, eikä tullut valituksi.


title: Emma Kimiläinen-Liuski

text: Kimiläinen meni naimisiin kesällä 2012. Hän synnytti ensimmäisen lapsensa toukokuussa 2013.


title: ProTracker

text: ProTracker on Amigalle tehty tracker-ohjelma, jonka ensimmäinen versio ilmestyi syksyllä 1990. Se on ensimmäisiä ohjelmia, jolla pystyttiin tekemään digitaalista musiikkia. Se pystyy käsittelemään 4 yhtäaikaista kanavaa ja 31 eri ääninäytettä, mutta myöhemmissä versioissa kanavia oli jopa 32. ProTracker tallentaa kappaleet mod-tiedostomuotoon, ja sillä tehdyt modulet olivat aikoinaan hyvin suosittuja Amigan peleissä.


title: ProTracker

text: Ohjelman esikuva oli Karsten Obarskin kehittämä Ultimate SoundTracker (1987), joka oli ensimmäinen MOD-tiedostomuotoa käyttänyt ohjelma.


title: ProTracker

text: Ohjelmalla oli merkittävä vaikutus tracker-musiikin, demoskenen ja uusien muusikoiden kehittymiseen. Ohjelma oli hyvin suosittu ja sille tuli paljon jäljittelijöitä ja klooneja.


title: ProTracker

text: Muita vastaavia olivat esimerkiksi Noisetracker ja Soundtracker.


title: Mouhamadou L. Malang Cissokho

text: Mouhamadou L. Malang Cissokho (s. 27. toukokuuta 1962 Senegal) on senegalilainen koran soittaja sekä laulaja. Hän on soittanut muun muassa J. Karjalainen Electric Sauna -yhtyeessä. Malang Cissokho on nykyisin Suomen kansalainen ja asuu Helsingissä. Hänen äidinkielensä on mandingon kieli.


title: Kōtoku-in

text: Kōtoku-in () on Kamakurassa, Kanagawan prefektuurissa Japanissa sijaitseva buddhalaisen Puhtaan Maan koulukunnan temppeli.


title: Kōtoku-in

text: Temppeli tunnetaan sen edustalla sijaitsevasta suuresta Amitabha-buddhaa esittävästä pronssipatsaasta, joka on yksi Japanin tunnetuimmista muistomerkeistä. Patsas on 13,35 metriä korkea, painaa noin 93 tonnia ja on Japanin toiseksi suurin buddhapatsas heti Narassa sijaitsevan Tōdaijin patsaan jälkeen.


title: Kōtoku-in

text: Patsaan uskotaan olevan rakennettu Kamakura-kaudella vuonna 1252. Temppelin asiakirjat viittaavat pronssisen patsaan rakentamiseen. On kuitenkin epäselvää, onko kyseessä juuri tämä patsas. Patsas rakennettiin puisen temppelin sisäpuolelle. Temppeli tuhoutui tsunamissa Muromachi-kauden lopulla 1400-luvun lopussa. Patsas kuitenkin selviytyi aallosta.


title: Gunnar Jönsson

text: Gunnar Jönsson (1905-1982) oli esikoislestadiolainen maallikkosaarnaaja, joka asui Ruotsin Ylitorniolla Hirvijärven kylässä. Jönsson oli 1940-luvulta alkaen esikoislestadiolaisuuden johtavia saarnaajia. Hän oli yksi ns. Lapin vanhimmista. Esikoislestadiolainen seurakunta lähetti hänet kymmenille saarnamatkoille eri puolille Ruotsia, Suomeen, Norjaan, Tanskaan ja Pohjois-Amerikkaan. Suomessa hän oli saarnamatkoilla vuosina 1948, 1953, 1962, 1969, 1974 ja 1978. Jönsson oli myös kirkolliskokousedustaja. Hänen äidinkielensä oli ruotsi, mutta hän pystyi saarnaamaan myös suomeksi. Jönssonin saarnoja on julkaistu muun muassa Isän ääni -kirjasarjassa ja Rauhan Side -lehdessä.


title: Jacopo Corsi

text: Jacopo Corsi (17. heinäkuuta 1561 – 29. joulukuuta 1602) oli italialainen myöhäisrenessanssin säveltäjä ja mesenaatti. Corsin ympärillä kokoontui Venetsiassa camerata, jonka keskusteluista ja kokeiluista syntyi nykyisin oopperana tunnettu taidemuoto. Corsi osallistui Jacopo Perin oopperan "Dafne" (1597) sävellykseen. Corsi myös tuki rahallisesti ja esiintyi cembalistina Perin oopperan ensi-esityksessä "Euridice".


title: Opettaja (mormonismi)

text: Opettaja on Myöhempien aikojen pyhien Jeesuksen Kristuksen kirkossa toinen Aaronin pappeuden kutsumuksista. Pojat, jotka on vihitty diakoneiksi 12 vuoden iässä, kutsutaan ja erotetaan opettajiksi 14 vuoden iässä, mikäli heidän käytöksensä on moitteetonta. Edellytyksen opettajan viran saamiselle selvitetään piispan haastattelussa. Opettajat vihitään rukouksen ja kätten päälle panemisen kautta. Heille ei kuitenkaan anneta enää Aaronin pappeutta, jos he ovat saaneet sen jo diakoneiksi vihittäessä.


title: Opettaja (mormonismi)

text: Oppi ja liitot sanovat opettajan velvollisuuksista seuraavaa: "Opettajan velvollisuutena on aina valvoa seurakuntaa, olla jäsenten kanssa ja vahvistaa heitä ja pitää huolta, ettei seurakunnassa ole mitään syntiä eikä mitään vihamielisyyttä jäsenten kesken, eikä myöskään valhettelua, panettelua eikä pahaa puhetta ja pitää huolta, että seurakunta kokoontuu usein, ja myös pitää huolta, että kaikki jäsenet täyttävät velvollisuutensa. Ja hänen tulee johtaa kokouksia, jos ketaän vanhinta tai pappia ei ole läsnä. (20:53-56). Lisäksi opettajien ja diakonien yhteisenä kutsumuksena on "varoittaa, selittää, kehottaa ja opettaa sekä kutsua kaikkia Kristuksen tykö" (Oppi ja liitot 20:59). Käytännössä opettajat jakavat sakramentin yhdessä diakonien kanssa ja avustavat muutenkin seurakunnan kokouksissa. Opettajat tekevät myös kotiopetustyötä jäsenten kodeissa. Yleensä teini-ikäisen opettajan kanssa toimii vanhempi kotiopettaja, mormoniperheissä yleensä perheen isä.


title: Opettaja (mormonismi)

text: Opettajat on järjestetty 24 hengen koorumeiksi (Oppi ja liitot 107:85). Suuressa seurakunnassa saattaa siten olla kaksikin opettajien koorumia. Koorumia johtaa presidentti yhdessä kahden neuvonantajan kanssa. Opettajien koorumilla on myös sihteeri. Pappeuskokouksissa opettajat syventyvät hengellisiin opetuksiin ja pohtivat myös pappeuden toteuttamista käytännössä.


title: Opettaja (mormonismi)

text: 16-vuotiaina opettajat kutsutaan yleensä papeiksi, mikäli heidän moraalinen vaelluksensa on nuhteetonta. Opettajien odotetaan yleensä pidättyvän seurustelusta, vaikka he saavatkin käydä kirkon järjestämissä tanssiaisissa. Myös aikuiset miehet, joiden kirkkoon liittymisestä on vain vähän aikaa, voidaan kutsua opettajiksi.


title: Dafne (Perin ooppera)

text: Dafne on Jacopo Perin säveltämä teos, jota pidetään ensimmäisenä nykymuotoisena oopperateoksena. Peri sävelsi teoksen Jacopo Corsin cameratan jäseniä varten vuosien 1592–1597 välisenä aikana ja se ensiesitettiin joko vuonna 1597 tai 1598 paastoa edeltäneellä karnevaalikaudella Palazzo Corsissa Venetsiassa. "Dafnen" partituuri ei ole säilynyt kokonaan ja teoksesta tunnetaan vain sen prologi ja yksi aaria. Teoksen libretto perustui runoilija Ottavio Rinuccinin pastoraalirunoon.


title: Dafne (Perin ooppera)

text: Perin "Dafnen" ja myöhempien oopperoiden kuten "Euridice" merkitys on keskeinen uuden monodisen sävellystyylin esimerkkeinä.


title: Pappi (mormonismi)

text: Pappi on Myöhempien aikojen pyhien Jeesuksen Kristuksen kirkossa Aaronin pappeuden kutsumuksista kolmas. Pojat, jotka täyttävät 16 vuotta ja jolla on opettajan kutsumus, kutsutaan ja erotetaan papeiksi. Papeiksi kutsutaan rukouksen ja kätten päälle panemisen kautta. Vihittävälle ei kuitenkaan anneta enää Aaronin pappeutta, jos hän on saanut sen jo aiemmin. Ennen papiksi kutsumista seurakunnan piispa haastattelee vihittävän todetakseen, uskooko tämä kirkon opettamaan evankeliumiin ja elääkö tämä moitteetonta, puhdasta elämää.


title: Pappi (mormonismi)

text: Oppi ja liitot sanovat papin velvollisuuksista seuraavaa: "Papin velvollisuutena on saarnata, opettaa, selittää, kehottaa ja kastaa ja toimittaa sakramenttipalvelusta ja käydä jokaisen jäsenen kodissa ja kehottaa heitä rukoilemaan ääneen ja salassa sekä täyttamään kaikki kodin velvollisuudet ja hän voi myös asettaa muita papeiksi, opettajiksi ja diakoneiksi. Ja hänen tulee johtaa kokouksia, milloin ketään vanhinta ei ole läsnä." (20:46-49) Käytännössä papit siunaavat ja valmistavat sakramentin leivän ja veden. Heillä on myös oikeus kastaa sekä vihkiä virkoihinsa diakoneja, opettajia ja pappeja. He tekevät myös kotiopetustyötä. Vaikka ilmoitus säätääkin kotiopetuksen vasta pappien tehtäväksi, nykyään myös opettajat osallistuvat siihen. Papit myös avustavat seurakuntaa ja sen jäseniä erilaisissa käytännön tehtävissä.


title: Pappi (mormonismi)

text: Pappien koorumiin voi kuulua jopa 48 jäsentä, joten suurimmissakin seurakunnissa on yleensä vain yksi pappien koorum. Pappien koorumia johtaa piispa, joka kutsuu koorumista itselleen ensimmäisen ja toisen neuvonantajan. Käytännössä useissa seurakunnissa pappien koorumia johtaa ensimmäinen neuvonantaja, joka tosin hyväksyttää päätöksensä piispalla. Koorumilla on myös sihteeri. Pappeuden koorumissa opiskellaan evankeliumin periaatteita sekä valmennetaan poikia korkeampaan, Melkisedekin pappeuteen.


title: Pappi (mormonismi)

text: Kun pappi täyttää 18 vuotta, hänet voidaan kutsua vanhimmaksi ja hänelle annetaan Melkisedekin pappeus. Melkisedekin pappeus annetaan yleensä viimeistään silloin, kun nuori mies valmistautuu lähetystyöhönsä 19 vuoden iässä.


title: Pappi (mormonismi)

text: Myös kirkkoon hiljattain liittynyt aikuinen voidaan vihkiä pappeuteen, ja hänelle voidaan antaa sen mukaisia tehtäviä.


title: Johanna Manninen

text: Johanna Katriina Manninen (s. 4. huhtikuuta 1980 Nurmo) on suomalainen pikajuoksija.


title: Johanna Manninen

text: Hän pitää hallussaan useita ikäkausiennätyksiä pikajuoksussa aina 9-vuotiaista 22-vuotiaisiin. Aikuisten Suomen ennätyksiä Manninen on tehnyt 100 metrillä hallissa, voimassa oleva ennätys 11,41 on juostu Tampereen Pirkkahallissa helmikuussa 2004. Mannisella on alle 20-vuotiaiden ja alle 23-vuotiaiden Euroopan-mestaruuskilpailuista yhteensä kuusi henkilökohtaista mitalia.


title: Johanna Manninen

text: Manninen on edustanut kasvattajaseuraansa Nurmon Jymyä ja vuodesta 2000 lähtien Nurmon Urheilijat –99:ää ja vuodesta 2007 lähtien Jyväskylän Kenttäurheilijoita. Johanna Mannisen äiti Orvokki Manninen (o.s. Ojala) oli 1960-luvulla moninkertainen pikajuoksujen SM-mitalisti. Mannisen valmentajana toimii hänen avopuolisonsa Miska Viiri.


title: Johanna Manninen

text: Koulutukseltaan Manninen on liikunta- ja yhteiskuntatieteiden maisteri. Hän oli Jyväskylän kaupunginvaltuutettu kaudella 2009–2012. Hän oli myös kaupunginhallituksen varajäsen, ja Kokoomuksen ehdokas eurovaaleissa 2009.


title: Johanna Manninen

text: Maaliskuussa 2014 Manninen aloitti Seinäjoen Seudun Urheilijoiden nuorisopäällikkönä, mitä ennen hän työskenteli Päijät-Hämeen Liikunnan ja Urheilun seurakehittäjänä. Helmikuussa 2015 Manninen nimettiin Seinäjoen Seudun Urheilijoiden toiminnanjohtajaksi. Lisäksi Manninen toimi vuoden 2015 viestijuoksun Suomen-mestaruuskilpailujen pääsihteerinä ja toimii myös tulevien vuoden 2017 Kalevan kisojen pääsihteerinä.


title: Johanna Manninen

text: Manninen alitti 100 metrillä 12 sekunnin rajan jo 14-vuotiaana juostessaan 11,97 (14-v. SE) ja 15-vuotiaana hän juoksi parhaimmillaan 11,73 (15-v. SE). 200 metrillä Manninen alitti 24 sekunnin rajan kesällä 1996 jolloin hän parhaimmillaan juoksi 23,51. Vuonna 1999 hän juoksi 23,00 (19-v. SE) ja vuonna 2001 Edmontonin MM-kilpailuiden alkuerissä hän alitti ensimmäistä kertaa 23 sekunnin rajan juostuaan 22,93. Toisen kerran hän alitti 23 sekunnin rajan Lahden eliittikisoissa vuonna 2003 ajallaan 22,97.


title: Johanna Manninen

text: Ensimmäisissä Kalevan Kisoissaan vuonna 1995 15-vuotias Manninen juoksi heti hopealle 200 metrillä. Hän onkin nuorin Kalevan Kisojen mitalisti 200 metrillä. Seuraavana kesänä hän juoksi hopealle sekä 100 että 200 metrillä ja hänet valittiin myös Atlantan olympialaisiin naisten pikaviestijoukkueeseen. Hän on Suomen kaikkien aikojen nuorin olympiayleisurheilija.


title: Johanna Manninen

text: Nuorten EM-kilpailuista Mannisella on kuusi henkilökohtaista mitalia ja kaksi viestimitalia. Ensimmäisen kerran Manninen osallistui nuorten arvokilpailuihin vuonna 1995 alle 20-vuotiaiden EM-kilpailuissa Nyíregyházassa Unkarissa jossa hän juoksi 200 metrillä kuudenneksi. Kultaa hän on voittanut 100 metrillä alle 20-vuotiaiden Euroopan-mestaruuskilpailuissa 1997 Ljubljanassa ja 200 metrillä alle 23-vuotiaiden Euroopan-mestaruuskilpailuista Amsterdamissa 2001. Aikuisten arvokilpailuissa Mannisen parhaat saavutukset ovat Edmontonin MM-kilpailuista 2001 joissa hän selviytyi välieriin sekä 100 metrillä että 200 metrillä.


title: Johanna Manninen

text: Kesäkausi 2005 jäi Manniselta kokonaan väliin kun hänen akillesjänteensä katkesi heinäkuussa 2005 kesän ensimmäisessä ulkoratakilpailussa ja vamma vaati leikkauksen. Manninen palasi pitkän kuntoutuksen jälkeen kilpakentille heinäkuussa 2006.


title: Johanna Manninen

text: Uuden 100 metrin ennätyksensä Manninen juoksi Vaasassa 23. kesäkuuta 2007 aikaan 11,27 ja hänet valittiin Suomen joukkueeseen Osakan MM-kisoihin. Kalevan kisoissa hän voitti 100 metrin kilpailun ajalla 11,40. Vuoden 2007 universiadeissa hän voitti 100 metrin viestissä (Heidi Hannula, Sari Keskitalo, Ilona Ranta, Manninen ankkurina) ja 100 metrin henkilökohtaisella matkalla kultaa.


title: Charlien enkelit (elokuva)

text: Charlien enkelit (engl. "Charlie’s Angels") on vuonna 2000 ensi-iltansa saanut toimintakomediaelokuva, joka perustuu 1970-luvun samannimiseen televisiosarjaan. Elokuvan ohjasi McG ja sen pääosissa nähtiin Cameron Diaz, Drew Barrymore, Lucy Liu (kolme "enkeliä"), Bill Murray (Bosley) sekä Sam Rockwell. Charlieta esitti alkuperäisestä sarjasta tuttu John Forsythe. Charlien enkelit sai vuonna 2003 jatko-osan , jossa Bosleyta esitti Bernie Mac.